Tawan nin Onra an Dakulang Ngaran ni Jehova | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kikuyu Kinyarwanda Kirghiz Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘Papamurawayon ko sagkod lamang an saimong ngaran.’—SAL. 86:12.\nAno an buot sabihon kan pagmidbid sa ngaran nin Diyos?\nPaano luway-luway na ihinayag ni Jehova an kahulugan kan saiyang ngaran?\nAno an buot sabihon kan paglakaw sa ngaran nin Diyos?\n1, 2. Bakong arog kan mga relihiyon nin Kakristiyanuhan, paano minamansay kan Mga Saksi ni Jehova an ngaran nin Diyos?\nSA PANGKAGABSAN, irinayo kan mga relihiyon nin Kakristiyanuhan an saindang sadiri sa ngaran nin Diyos. Halimbawa, an introduksiyon kan Revised Standard Version nagsasabi: “An paggamit nin ano man na personal na ngaran para sa saro asin iyo sanang Diyos . . . biyong bakong angay para sa pangkagabsan na pagtubod kan Kristiyanong Simbahan.”\n2 Pero an Mga Saksi ni Jehova may pag-orgulyong dinadara an ngaran nin Diyos asin pinapamuraway iyan. (Basahon an Salmo 86:12; Isaias 43:10.) Apuwera diyan, ibinibilang ta na sarong pribilehiyo na masabutan an kahulugan kan ngaran na iyan asin an unibersal na isyu may koneksiyon sa pagpakangbanal kaiyan. (Mat. 6:9, NW) Pero dai ta dapat nuarin man pagbaliwalaon an pribilehiyong iyan. Mapadapit digdi, pag-ulayan ta an tulong mahahalagang hapot: Ano an buot sabihon kan pagmidbid sa ngaran nin Diyos? Paano huminiro si Jehova kauyon kan kahulugan kan saiyang dakulang ngaran, asin sa siring urog pa iyan na pinapamuraway? Asin paano kita makakalakaw sa ngaran ni Jehova?\nKUN ANO AN BUOT SABIHON KAN PAGMIDBID SA NGARAN NIN DIYOS\n3. Ano an buot sabihon kan pagmidbid sa ngaran nin Diyos?\n3 Urog pa sa pagigin pamilyar sana sa terminong “Jehova” an kalabot sa pagmidbid sa ngaran nin Diyos. Kaiba diyan an pagkaigwa nin kaaraman dapit sa reputasyon ni Jehova, siring man sa saiyang mga kuwalidad, katuyuhan, asin aktibidad na ihinahayag sa Bibliya, arog kan pagtratar niya sa saiyang mga lingkod. Siyempre, an pakasabot na ini luway-luway na itinatao ni Jehova, suno sa pag-utob niya kan saiyang katuyuhan. (Tal. 4:18) Sinabi ni Jehova an saiyang ngaran sa inot na mag-agom; kaya ginamit iyan ni Eva pagkapangaki ki Cain. (Gen. 4:1) An ngaran nin Diyos aram kan maimbod na mga patriyarka na si Noe, Abraham, Isaac, asin Jacob. Apuwera diyan, ruminarom an saindang pag-apresyar sa ngaran na iyan mantang sinda binebendisyunan ni Jehova, inaataman, asin ihinahayag sa sainda an nagkapirang aspekto kan saiyang katuyuhan. Si Moises tinawan nin espesyal na pakasabot sa ngaran nin Diyos.\nAram ni Moises an kahulugan kan ngaran nin Diyos, asin pinakusog kaiyan an pagtubod niya\n4. Taano ta si Moises naghapot manungod sa ngaran nin Diyos, asin taano ta natural sanang mahadit si Moises?\n4 Basahon an Exodo 3:10-15. Kan si Moises 80 anyos na, tinawan siya nin Diyos nin masakit na pagbuot: ‘Kuon mo an sakuyang banwaan, an mga aki ni Israel, sa Ehipto.’ Si Moises magalang na nagsimbag paagi sa sarong hapot, na may hararom na kahulugan. Garo man sana naghapot si Moises: ‘Siisay po ika?’ Mantang haloy nang aram an ngaran nin Diyos, ano an buot sabihon ni Moises? Malinaw na gusto niyang makaaram pa nin urog dapit sa persona na irinerepresentar kan ngaran na iyan—mga katunayan na makakakumbinsir sa banwaan nin Diyos na talagang ililigtas Niya sinda. May dahilan si Moises na mahadit, huling an mga Israelita haloy nang nagin mga uripon. Posibleng marhay na mag-isip sinda kun baga kaya sindang iligtas kan Diyos kan saindang mga apuon. Sa katunayan, may mga Israelita na nagsasamba na ngani sa mga diyos kan mga Ehipsiyo!—Ezeq. 20:7, 8.\n5. Sa simbag ni Jehova ki Moises, paano siya nagtao nin urog na liwanag sa kahulugan kan saiyang ngaran?\n5 Ano an simbag ni Jehova sa hapot ni Moises? Ini an sarong kabtang kan sinabi niya: ‘Siring an isasabi mo sa mga aki ni Israel: “[Si] Iyo ako [“AKO MAGIGIN,” NW] an suminubol sakuya digdi sa saindo.”’ * Sinabi pa niya: ‘Si Jehova, na Diyos nin saindong mga magurang isinubol ako digdi sa saindo.’ Ihinayag nin Diyos na siya magigin ano man na pilion niyang magin tanganing magibo an saiyang katuyuhan, na uutubon niya pirmi an sinasabi niya. Kaya sa bersikulo 15 mababasa ta na si Jehova mismo nagsabi: ‘Iyo ini an sakuyang ngaran sagkod pa man, iyo ini an sakuyang girumduman sagkod nuarin pa man.’ Huli sa kapahayagan na iyan, siyertong napakusog nanggad an pagtubod ni Moises asin siya napano nin may pagkangirhat na paggalang!\nHUMINIRO SI JEHOVA KAUYON KAN KAHULUGAN KAN SAIYANG NGARAN\n6, 7. Paano si Jehova huminiro kauyon kan kahulugan kan saiyang dakulang ngaran?\n6 Dai nahaloy pagkatapos na isugo si Moises, lubos na huminiro si Jehova kauyon kan kahulugan kan saiyang ngaran kan siya ‘magin’ an Paraligtas kan Israel. Saiyang sinupog an Ehipto paagi sa sampulong makaturutristeng damat, asin ipinahiling niya na an mga diyos nin Ehipto—kaiba na si Faraon—mayo nin maginibo. (Ex. 12:12) Dangan binanga ni Jehova an Dagat na Pula, pinaagi diyan an mga Israelita, asin linamos si Faraon pati an hukbong militar kaini. (Sal. 136:13-15) Sa “dakula asin makatatakot na kapatagan” o kaawagan, si Jehova nagin Parapreserbar nin buhay mantang sinususteniran niya nin kakanon asin tubig an saiyang banwaan, na posibleng duwa o tulong milyon an bilang o mas dakul pa! Pinangyari niya pa ngani na dai maluma an saindang mga bado asin sandalyas. (Deut. 1:19; 29:5) Iyo, mayo nin makakaulang ki Jehova na humiro kauyon kan kahulugan kan saiyang daing kaagid na ngaran. Kan huri, sinabi niya ki Isaias: ‘Ako, ako si Jehova, asin [apuwera] sa sakuya mayo nin makakapagligtas.’—Isa. 43:11.\n7 An makangingirhat na mga ginibo ni Jehova sa Ehipto asin sa kaawagan nahiling man kan nagin kasalida ni Moises na si Josue. Huli kaini, kan madali nang magadan si Josue, udok sa puso asin marigon niyang nasabi sa mga kapwa niya Israelita: ‘Nakakaaram sa saiyang puso asin kalag an lambang saro sa saindo, na itinao saindo nin KAGURANGNAN an gabos na marahay na bagay na saiyang ipinanuga. Inutob niya an lambang panuga; mayong nasudya minsan saro.’ (Jos. 23:14, BPV) Iyo, inutob ni Jehova kun ano an eksaktong sinabi niya—pinangyari niyang ‘magin’ totoo iyan.\n8. Paano si Jehova naghihiro ngunyan kauyon kan kahulugan kan saiyang ngaran?\n8 Siring man ngunyan, si Jehova ‘nagigin ano man na gusto niyang magin.’ Paagi sa saiyang Aki, ihinula niya na sa huring mga aldaw, an mensahe kan Kahadian ihuhulit “sa bilog na kinaban.” (Mat. 24:14) Apuwera sa Diyos na Makakamhan sa Gabos, siisay pa man an makakahula kan siring na gibuhon, may kapangyarihan tanganing masigurado na iyan mauutob, asin makakagamit nin mga tawong ‘ordinaryo sana asin mayo nin inadalan’ tanganing magibo iyan? (Gui. 4:13, BPV) Huli kaini, pag nakikikabtang kita sa gibuhon na iyan, kita talagang nagkokontribwir sa kautuban kan hula sa Bibliya. Tinatawan ta nin onra an satong Ama asin ipinapahiling na kita talagang udok sa puso kun namimibi: ‘Pabanalon an ngaran mo, magdigdi an kahadian mo, mangyari an buot mo, kun paano sa langit siring man sa daga.’—Mat. 6:9, 10, An Banal na Biblia.\nDAKULA AN SAIYANG NGARAN\nHabo ni Faraon na midbidon si Jehova bilang Diyos\n9, 10. Sa pagtratar ni Jehova sa Israel, paano niya padagos na tinawan nin urog pang kahulugan an saiyang ngaran, asin ano an nagin resulta?\n9 Dai nahaloy pagkahali kan mga Israelita sa Ehipto, si Jehova urog pang nagpamidbid sa saiyang banwaan. Paagi sa tipan na Ley, siya nagin an saindang kagsadiring “agom,” na andam na isinasaabaga an gabos na responsabilidad na kalabot diyan. (Jer. 3:14) Huli kaini, an mga Israelita nagin an saiyang piguratibong agom na babayi, an banwaan na inaapod sa saiyang ngaran. (Isa. 54:5, 6) Sagkod na sinda gikan sa buot na nagpapasakop sa saiya asin nag-uutob kan saiyang mga pagbuot, siya magigin an perpektong ‘Agom’ para sa sainda. Sinda bebendisyunan niya, aatamanon, asin tatawan nin katuninungan. (Bil. 6:22-27) Sa siring, an dakulang ngaran ni Jehova mapapamuraway sa mga nasyon. (Basahon an Deuteronomio 4:5-8; Salmo 86:7-10.) Iyo, sa bilog na kasaysayan kan Israel, dakul na dayuhan an naakit sa tunay na pagsamba. Garo man sana sinabi ninda an sinabi kan Moabitang si Rut ki Noemi: ‘An saimong banwaan magigin banwaan ko, asin an saimong Diyos sakuyang Diyos.’—Rut 1:16.\n10 Sa laog nin mga 1,500 na taon, ihinayag kan pagtratar ni Jehova sa mga Israelita an dakul pang aspekto kan saiyang personalidad. Sa ibong kan pagigin masinuway kan banwaan, pauruutrong ipinahiling ni Jehova na siya Diyos na ‘mahihirakon’ asin “haloy na maanggot.” Siya Diyos na may pambihirang pasensiya asin pakatios. (Ex. 34:5-7) Alagad, igwa nanggad nin sagkudan an pasensiya ni Jehova, asin naabot an sagkudan na iyan kan an saiyang Aki isikwal asin gadanon kan mga Judio bilang nasyon. (Mat. 23:37, 38) An mga Israelita sa laman bako nang an banwaan na inaapod sa ngaran nin Diyos. Sa kabilugan, sinda nagin gadan sa espirituwal, arog kan naalang na kahoy. (Luc. 23:31) Paano kaini naapektaran an sabuot ninda dapit sa ngaran nin Diyos?\n11. Taano ta dai na ginamit kan mga Judio an ngaran nin Diyos?\n11 Ipinaparisa kan kasaysayan na uminabot an panahon na an mga Judio nagin superstisyoso kun dapit sa ngaran nin Diyos, na minamansay iyan na dai maninigong sawudon, o sayudon. (Ex. 20:7) An paggamit kan ngaran nin Diyos luway-luway na nawara sa Judaismo. Daing duda na makulog sa buot ni Jehova na mahiling an grabeng kawaran nin paggalang sa saiyang ngaran. (Sal. 78:40, 41) Malinaw na dai papagdanayon nin Diyos, ‘na an ngaran Maimon,’ na iasosyar an ngaran niya sa banwaan na nagsikwal sa saiya asin isinikwal niya na. (Ex. 34:14) Idinuduon kaini sa sato an kahalagahan kan pagtao nin dakulang paggalang sa ngaran kan satong Kaglalang.\nSARONG BAGONG BANWAAN NA INAAPOD SA NGARAN NIN DIYOS\n12. Paano si Jehova nagkaigwa kan ihinulang banwaan na inaapod sa saiyang ngaran?\n12 Paagi ki Jeremias, ihinayag ni Jehova an saiyang katuyuhan na mag-establisar nin “bagong tipan” sa bagong nasyon, an espirituwal na Israel. Ihinula ni Jeremias na an gabos na miyembro kaiyan, ‘magpuon sa urog kasadit sagkod sa urog kadakula, makakamidbid ki Jehova.’ (Jer. 31:31, 33, 34) Nagpuon iyan na mautob kan Pentecostes 33 C.E. kan establisaron nin Diyos an bagong tipan. An bagong nasyon, an ‘Israel nin Diyos,’ na kinabibilangan nin mga Judio asin bakong Judio, nagin ‘sarong banwaan [para] sa ngaran nin Diyos,’ o banwaan na ‘diyan sa sainda inaapod an sakong ngaran,’ an sabi ni Jehova.—Gal. 6:16; basahon an Guibo 15:14-17; Mat. 21:43.\n13. (a) Ginamit daw kan inot na mga Kristiyano an ngaran nin Diyos? Ipaliwanag. (b) Paano mo minamansay an pribilehiyong gamiton an ngaran ni Jehova sa saimong ministeryo?\n13 Bilang ‘banwaan na inaapod sa ngaran nin Diyos,’ ginamit kan mga miyembro kan espirituwal na nasyon na iyan an ngaran nin Diyos, na siyertong ginigibo iyan pag nagkokotar sa Hebreong Kasuratan. * Kaya, kan si apostol Pedro magpahayag sa nagkakatiripon na mga Judio asin proselito hali sa manlain-lain na nasyon kan Pentecostes 33 C.E., dakul na beses niyang ginamit an ngaran nin Diyos. (Gui. 2:14, 20, 21, 25, 34, NW) An inot na mga Kristiyano nagtao nin onra ki Jehova, kaya binendisyunan niya man an saindang paghihinguwa sa paghuhulit. Sa ngunyan, binebendisyunan man ni Jehova an satong ministeryo kun may pag-orgulyo niyatong ibinabalangibog an saiyang ngaran asin ipinapahiling iyan sa mga interesado, sa sainda mismong Bibliya kun posible. Sa siring, ipinapamidbid ta sa sainda an tunay na Diyos. Saro nanggad na pribilehiyo—para sa sainda asin sa sato! Sa nagkapira, an pagpamidbid na iyan puwedeng magin kapinunan nin marahayon na relasyon ki Jehova na urog pang magkukusog asin magdadanay sagkod lamang.\n14, 15. Sa ibong kan paglakop nin apostasiya, ano an ginibo ni Jehova para sa saiyang ngaran na girumduman?\n14 Pag-abot nin panahon, an apostasiya nagpuon na makaapektar sa inot na Kristiyanong kongregasyon, nangurugna pagkagadan kan mga apostol. (2 Tes. 2:3-7) Sinunod pa ngani kan palsong mga paratukdo an Judiong tradisyon na dai paggamiton an ngaran nin Diyos. Pero, matugot daw si Jehova na mapara an saiyang ngaran na girumduman? Dai nanggad! Totoo, dai na ngunyan maaraman an eksaktong pagsawod kaiyan, pero nagdanay an ngaran na iyan. Sa paglihis nin panahon, naglataw iyan sa dakul na traduksiyon kan Bibliya, siring man sa mga isinurat nin mga iskolar sa Bibliya. Halimbawa, kan 1757, isinurat ni Charles Peters na an “Jehova,” kun ikukumparar sa dakul na titulo nin Diyos, “minalataw na iyo an pinakalubos na naglaladawan kun siisay siya.” Sa sarong libro kan 1797 dapit sa pagsamba sa Diyos, pinunan ni Hopton Haynes an kapitulo 7 nin arog kaini: “JEHOVA an personal na ngaran nin DIYOS sa mga Judio; na solamente nindang sinasamba; arog kan ginibo man ni Cristo asin kan saiyang mga Apostol.” Dai sana ginamit ni Henry Grew (1781-1862) an ngaran nin Diyos kundi nasabutan niya man na iyan tinuyaw kaya dapat na pakangbanalon. Arog mismo ni Charles T. Russell, an ngaran nin Diyos ginamit man kan saiyang dayupot na kaiba-iba na si George Storrs (1796-1879).\n15 Mahalagang marhay an taon 1931, huling sa taon na iyan ginamit kan Internasyonal na Mga Estudyante sa Bibliya, na apod kaidto sa banwaan nin Diyos, an maka-Kasuratan na ngaran na Mga Saksi ni Jehova. (Isa. 43:10-12) Sa siring, ipinaaram ninda sa kinaban na ipinag-oorgulyo ninda na magin mga lingkod kan solamenteng tunay na Diyos, na magin ‘banwaan [para] sa saiyang ngaran,’ na inuumaw an ngaran na iyan. (Gui. 15:14) Ipinapagirumdom sa sato kan mga pangyayaring ini an sinabi ni Jehova sa Malaquias 1:11: ‘Paghali diyan sa pinagsusubangan kan aldaw sagkod sa saiyang pinagsusulnupan, dakula an sakuyang ngaran sa tahaw kan mga [nasyon].’\nMAGLAKAW SA NGARAN NI JEHOVA\n16. Taano ta maninigo tang mansayon na sarong onra an lumakaw sa ngaran ni Jehova?\n16 An propetang si Miqueas nagsurat: ‘An gabos na banwaan magraralakaw an balang saro sa ngaran kan saindang diyos, asin kita maglalakaw sa ngaran ni Jehova na satuyang Diyos sagkod nuarin pa man.’ (Miq. 4:5) An pagtugot ni Jehova na gamiton kan Mga Estudyante sa Bibliya an saiyang ngaran bako sanang sarong dakulang onra. Iyan saro man na nakakaparigon na ebidensiya kan saiyang pag-uyon. (Basahon an Malaquias 3:16-18.) Pero, kumusta ka man personalmente? Lubos ka daw na naghihinguwa tanganing ‘maglakaw sa ngaran ni Jehova’? Nasasabutan mo daw kun ano an kalabot diyan?\n17. Ano an kalabot sa paglakaw sa ngaran nin Diyos?\n17 Kisiyera tulong bagay an kalabot sa paglakaw sa ngaran nin Diyos. Inot, dapat tang ibalangibog sa iba an ngaran na iyan, huling aram ta na solamenteng an mga ‘nag-aapod sa ngaran ni Jehova an maliligtas.’ (Roma 10:13, NW) Ikaduwa, kaipuhan tang ipabanaag an mga kuwalidad ni Jehova, nangurugna na an saiyang pagkamuot. Asin ikatulo, naglalakaw kita sa ngaran nin Diyos kun kita magaya-gayang nagpapasakop sa saiyang matanos na mga pamantayan, asin sa siring dai kita nakakatao nin katuyawan sa banal na ngaran kan satong Ama. (1 Juan 4:8; 5:3) Determinado ka daw na ‘maglakaw sa ngaran ni Jehova na satuyang Diyos sagkod nuarin pa man’?\n18. Taano ta an gabos na nagtatao nin onra sa dakulang ngaran ni Jehova makakatanaw sa maabot na panahon nin may kompiyansa?\n18 Dai na mahahaloy, an gabos na nagbabaliwala o nagtutumang ki Jehova mapipiritan na midbidon siya. (Ezeq. 38:23) Kaiba diyan an mga indibiduwal na arog ki Faraon, na nagsabi: ‘Siisay ngaran ni Jehova tanganing dangugon ko an saiyang tingog?’ Madalion nanggad niyang naaraman an simbag diyan! (Ex. 5:1, 2; 9:16; 12:29) Pero kita, gikan sa buot na minidbid ta si Jehova. Ipinag-oorgulyo niyatong darahon an saiyang ngaran asin magin an makinuyog na banwaan na inaapod sa saiyang ngaran. Huli kaini, tinatanaw niyato an maabot na panahon na may kompiyansa sa panuga sa Salmo 9:10: ‘Diyan sa saimo mananarig si mga nakakamidbid kan ngaran mo; huli ta ika, O Jehova, dai mo pinabayaan si mga nagharanap sa saimo.’\n^ par. 5 An ngaran nin Diyos sarong porma nin berbo sa Hebreo na nangangahulugan na “magin.” Kaya, an “Jehova” nangangahulugan na “Saiyang Pinangyayaring Magin.”\n^ par. 13 Yaon an Tetragrammaton sa Hebreong manuskrito na ginamit kan inot na mga Kristiyano. Ipinapahiling nin ebidensiya na yaon man iyan sa inot na mga kopya kan Septuagint, sarong traduksiyon sa Griego kan Hebreong Kasuratan.\nPinapamuraway ni Jehova an Pangaran Niya


2 jovenes na nakapurot nin P64k, orgulyo kan City Hall\nDuwang jovenes sa Ciudad nin Naga, urgulyo ngunian kan City Hall sa pagiging honesto matapos mapurot an mga nahulog sa tinampo cuarta na nagcacantidad Php64,000 an naibalik tolos sa may kagsadiri sa paagi kan Naga City Police Office.\nSa tahaw kan pangangaipo kan cuarta ngunian na panahon nin pandemya dai nagduwa-duwa sinda Gerry Cardinas Jr. asin Lawrence Isaac na parejong residentes kan barangay Lerma asin mga ordinaryo sanang empleado sa pribadong companya na ibuelta tolos an cuarta sa tunay na maysadiri na sinda Maria Lourdes Romero asin Maria Cecilia Parada na iyo an nagkua kan cuarta sa Police Station matapos maprubaran kan investigador kan NCPO na iyo an tunay na kagsadiri.\nIni an mga pahayag sa Bicol Mail ni Consejal Vidal Castillo padreno kan resolution No. 2021-123 na nagtataong komendasyon sa duwang jovenes mantang lunad sa saindang motorsiklo naheling an mga nakawarak sa tinampong mga manangribo, matapos nindang matipon pig-turned over tolos sa jefatura kan pulis.\nNagpakua nin retrato hale sa wala sinda Lawrence Isaac asin Gerry Cardinas Jr. matapos marecibe an komendasyon sa City Hall kan saindang ibalik sa may sadiri an napurot na P64,000 sa tahaw si Consejal Vidal Castillo, katakid sa too si Ms. Maria Lourdes Romero (may sadiri kan nakuang cuarta). (James Den)\nSa estorya kan duwang jovenes kan hapon kan Febrero 22, 2021 sa brgy. Dayandang sa may kalabaan kan Misericordia St. mantang sinda nagpapadalagan kan motorsiklo naheling sa tinampo an mga nagkahurolog na tigmanangribong pesos asin matapos nindang matipon tolos pig-turnover sa NCPO.\nSinabi pa ni Castillo saiyang pigtawan duon na dapat matawan nin onra an duwang jovenes nganing pag-arogan kan iba na nakapurot kan bako ninda dapat ibalik sa kagsadiri.\nNin huli kaini sinda Cardinas asin Isaac bako lang orgulyo kan saindang familia envez kan Ciudad nin Naga.\nAn mosyon ni Castillo sa ginibong sesyon regular sa Sangguniang Panlungsod kan Marso 2, 2021 pigsegundaran ninda Consejales Joselito Del Rosario, Elmer Baldemoro asin Jessie Albeus.\nMatapos kan flag raising ceremony sa City Hall kan Lunes, Marso 8 pinangenotan ni Alcalde Nelson Legacion, Bise Alcalde Nene de Asis, Consejal Castillo asin mga miembros kan SP an pagtao kan komendasyon na presente an may kagsadiri kan cuarta na si Ms. Romero taga Camaligan Camarines Sur.\nMientras tanto, kan nakaaging Febrero 19 nakapurot man nin sarong wallet na may laog nin P7,740 si Ape de Belen sa brgy. Bagumbayan Norte, Ciudad nin Naga na tolos man na-ibalik sa kagsadiring si SK Chairman John Rey Rivera.\nAn wallet pig-turn-over sa Brgy. Hall sa Bagumbayan Norte asin digdi na nakua kan may kagsadiri.\nSi de Belen pigtawan man nin komendasyon kan City Hall sa paagi nin joint and collective motion kan miembros kan Sangguniang Panlungsod. (dpa)


An tao, kapamilya, partidaryo o amigo na nawalat sa harong kun minahali kita an kagharong halimbawa matrabaho o may ibang tuyo sa harayo iyo an pig-aapod na tumatao.\nArog kaiyan an mga Pilipinong nawalat digdi sa satong lugar mantang si iba tang kapamilya nagduman sa ciudad o sa abroad tanaganing mag-eskwela, magtrabo, o maghanapbuhay, magserve sa ibang gobyerno o nasyon.\nSiyempre ta kitang nawalat kita man an maasikaso kan harong.\nKitang mga Pilipinong nawalat kita man maasikaso kan satong nasyon.\nSa panahon na ini nin globalisayon o maski pa kadto pagpoon kan tiempo Amerikano digdi sa Pilipinas mga labing 100 nang taon an naka-agui dakul nang Pilipino an nagruluwas tanganing maguin pensionado o pigpa-adal nin libre duman sa Amerika, magtrabaho sa mga pineapple plantation sa Hawaii, magtrabaho bilang paraguno nin mansanas asin iba pang tanoman sa West Coast kan Amerika.\nAn iba nagtrabaho bilang bilang US navy sailors, binarayaan an saindang pamilya digdi sa Pilipinas nganing maghanap nin magaya-gayang buhay sa pig-aapod na “the land of milk of honey” .\nNagparadakul an Pinoy na nag-arabroad o nagruluwas sa nasyon ngarig magtrabaho bako lang sa Amerika kundi sa Middle East, sa Japan. Enot mga enenyero, mga karpentero, tapos nagsurunod si mga dancers, musikero, asin iba pang entertainers, asin domestic helpers o katabang sa harong.\nSinda an pig-aarapod na bagong bayani ta dakol na kwarta an pigpadara digdi sato sa Pilipinas na nagpa-angat kan satuyang ekonomiya.\nDakul man an naguin abroaders ta pig-petisyon kan saindang kapamilya lalo na sa Amerika asin Canada. Milyones na kun iisipon an mga Pilipinong nag-eestar o nagtatrabaho sa abroad ngonyan.\nMaogma kuta kun iisipon na kadakul nang mga Pilipino an naka-estar asin nagtatrabaho sa manlaen-laen na parte kan kinaban, naka-aragom nan in dayuhan, may mga aking mestizo, si mga brown mapusaw na, marhay na an saindang kamugtakan asin nakakapadara na nin kuarta asin balik-bayan boxes digdi sa Pinas.\nAn problema lang ta kun minsan an mga Pilipinong nawalat sa harong o tumatawo digdi sa Pilipinas garo miniminos man na marhay nin huli ta lokal sana kita.\nBako lang an individual na Pilipino, tugang, paryente, o dating kaklase sa eskwelahan, an midyo hababa na sa pagheling kan mga abroader ta palibhasa dai pa nakaluwas sa na-eestaran na lugar.\nSeguro dahil sa pagtios, kulang sa pag-adal o mayong kukuti. Makulog pati an satong sadering gobyerno pigmemenos na kan mga abroaders, pig-tatatsaran an padalagan, pig-aanggotan an mga opiyales kan gobyerno, pig-aapod na mga kurakot, estupido, bobo asin iba pang pagabuga.\nAn Pilipinas iyo na garo an may pinaka-magayon na mapa sa ibabaw kan mundo iyo lugod an pigmumutiti apesar na kan panahon napakinabangan kitang marhay kan mga nagsakop satuya arog kan mga Espanyol, Amerikano, Hapon asin iba pa.\nMay bistado akong Bikolano na nagtrabaho sa US navy, enot komo parapakintab kan sapatos kan admiral (shoe shine boy). Nakaretiro man sa servicio pero nagbago an ugali kan makwarta na, dolyar na an pensyon, naka-agom pang Pilipinang nars kan magka-igwa nin pagkakataon na makapuli sa Naga pig-arapi si mga tugang, pig-agawan pa nin mga daga. An dating mga amigo o kaklase sa eskwelahan na dati nya ka-color sa politika pigtatarabuga na. Iyan an ehemplo nin sarong brown American.\nGrabe pa an sinasapong pagtios kan Pilipino sa kapwa Pilipino na iyo na ngonyan an bagong colonizer kan Pilipinas. Apuera pa garo kan mga dayuhan na negosyante na iyo an naghahade sa satuyang komersyo asin negosyo.\nAn problema man kaya na kitang mga tumatao anas nang ara na makapag-abroad o dai kita mag-asa na sana sa mga padarang dolyar o balibayan boxes na hali sa luwas. Pag may padarang kwarta embes na gamiton sa pagbakal nin pagkakan o gamit sa harong ibinabakal arak o itinataya sa bulang o isinusugal pa.\nNgonyan na mga ngunyan bako lang sa mga ciudades pati mga poblaciónes asin sa ibang barangay bako lang darakula kundi magagayon na an mga harong, magagayon na an mga tinampo, magagayon na mga eskwelahan, bastante an pagkakan, maogma an kapalibutan, magaya-gaya an buhay.\nIyan seguro an bunga kan edukasyon pag-aradal bako lang high school kundi kolehiyo kaya madaling makakua nin trabaho, halangkaw an sweldo o kun maka-abroad man mas marhay an saindang kamugtakan asin mas dakul an maipapadara sa mga magurang, tugang asin kapinsanan asin sa mismomg tumatao.\nDi bako nang makasuya kun kita an walat digdi bilang mga tumatao.\nMabuhay an Pilipino!


Gamiton an Tataramon nin Diyos—Buháy Iyan! | Pag-aadalan\nAn Torrengbantayan—Pag-aadalan na Edisyon | Agosto 2014\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Español Estonian Ewe Fijian Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Italian Sign Language Italiano Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Sign Language Koreano Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexican Sign Language Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nGamiton an Tataramon nin Diyos—Buháy Iyan!\n‘An tataramon nin Diyos buháy asin naggigibo [“mapuwersa,” NW].’—HEB. 4:12.\nANO AN MASASABI NINDO?\nPaano magigin mapuwersa an satong mga presentasyon sa ministeryo?\nPaano kita tinatabangan kan satong mga tract na gamiton an Bibliya sa inot na pagdalaw asin sa mga pagdalaw liwat?\nPaano ta maaarog an sabuot ni Pablo mantang nag-aandam kita sa ministeryo?\n1, 2. Ano an isinugo ni Jehova ki Moises, asin ano an siniyerto Niya sa saiya?\nIMAHINARON na maatubang ka sa pinakamakapangyarihan na namamahala sa daga asin mataram para sa banwaan ni Jehova. Ano daw an mamamatian mo? Posibleng marhay na mahahadit ka, matatakot, asin iisipon na dai mo iyan kaya. Paano mo aandamon an sasabihon mo? Ano an gigibuhon mo tanganing magin mapuwersa an saimong mga tataramon bilang representante kan makakamhan sa gabos na Diyos?\n2 Iyan mismo an nagin sitwasyon ni Moises. Sinugo ni Jehova si Moises, an pinakamahuyo ‘sa gabos na tawo na nag-iirok sa ibabaw nin daga,’ na dumuman ki Faraon tanganing iligtas an banwaan nin Diyos sa pang-aapi asin pang-uuripon sa Ehipto. (Bil. 12:3) Arog kan mahihiling ta sa mga pangyayari, si Faraon daing galang asin mahambog na tawo. (Ex. 5:1, 2) Pero, gusto ni Jehova na ipagbuot ni Moises ki Faraon na tugutan na humali sa nasyon an minilyon na uripon kaini! Kaya, masasabutan ta kun taano ta naghapot si Moises ki Jehova: ‘Siisay ako tanganing dumuman ki Faraon asin kuanon sa Ehipto an mga aki ni Israel?’ Siguradong namati ni Moises na mayo siyang kakayahan asin bako siyang kuwalipikado. Pero siniyerto nin Diyos na dai siya nagsosolo. ‘Yaon ako saimo,’ an sabi ni Jehova.—Ex. 3:9-12.\n3, 4. (a) Ano an mga ikinakatakot ni Moises? (b) Anong sitwasyon an tibaad mapaatubang sa saimo na arog kan naeksperyensiyahan ni Moises?\n3 Ano an mga ikinakatakot ni Moises? Minalataw na natatakot siyang tibaad dai akuon o dangugon ni Faraon an sarong representante nin Diyos na Jehova. Natatakot man si Moises na tibaad dai siya paniwalaan kan saiyang mga kahimanwa na ninombrahan siya ni Jehova na manginot sa sainda paluwas sa Ehipto. Kaya, sinabi ni Moises ki Jehova: ‘[Paano] kun dai sinda magtubod sa sako asin dai sinda magdangog sa sakuyang tingog, huli ta masarabi sinda, “Dai saimo nagpahiling si Jehova.”’—Ex. 3:15-18; 4:1.\n4 May manunudan kitang mapuwersang leksiyon sa simbag ni Jehova ki Moises asin sa suminunod na mga nangyari. Totoo, tibaad dai ka man kaipuhan na umatubang sa sarong halangkaw na opisyal nin gobyerno. Pero nasasakitan ka daw na ipakipag-ulay an manungod sa Diyos asin sa saiyang Kahadian dawa sa ordinaryong mga tawo na nanunuparan mo aroaldaw? Kun iyo, hilingon kun ano an manunudan ta sa eksperyensiya ni Moises.\n‘ANO IYAN NA YAON SA SAIMONG KAMOT?’\n5. Ano an ibinugtak ni Jehova sa kamot ni Moises, asin paano kaiyan hinali an saiyang takot? (Hilingon an ritrato sa kapinunan kan artikulo.)\n5 Kan sabihon ni Moises na natatakot siya na tibaad dai paniwalaan an mga sasabihon niya, inandam siya nin Diyos na atubangon an mangyayari. Sinasabi kan pagkasaysay sa Exodo: ‘Si Jehova suminabi [ki Moises]: “Ano iyan na yaon sa saimong kamot?” Asin siya suminimbag: “Sarong sugkod.” Asin suminabi Siya saiya: “Iapon mo iyan sa daga.” Asin inapon niya idto sa daga, asin nagin sarong halas; asin si Moises nagdulag diyan. Kun siring sinabihan ni Jehova si Moises: “Unata an saimong kamot asin kapti iyan sa ikog.” Asin inunat niya an saiyang kamot asin kinaptan niya iyan, asin nagin sugkod idto sa saiyang kamot.’ Dangan sinabi nin Diyos: ‘Nin huli kaini maturubod sinda na tuminunga saimo si Jehova.’ (Ex. 4:2-5) Iyo, ibinugtak nin Diyos sa kamot ni Moises an magpapatunay na hali ki Jehova an saiyang mensahe. An sugkod, na garo baga ordinaryo sana para sa iba, nagkaigwa nin buhay huli sa kapangyarihan nin Diyos! Magigin mapuwersa nanggad an mga tataramon ni Moises huli sa milagrong iyan na siyertong magpapatunay na yaon sa saiya an suporta ni Jehova! Kaya, sinabihan siya ni Jehova na kaputan an sugkod asin gumibo nin mga tanda paagi kaiyan. (Ex. 4:17) Huling kapot ni Moises an pruweba kan awtoridad nin Diyos, may kumpiyansa niyang mairerepresentar an tunay na Diyos sa mga kahimanwa niya asin ki Faraon.—Ex. 4:29-31; 7:8-13.\n6. (a) Ano an maninigong kapot niyato kun kita naghuhulit, asin taano? (b) Ipaliwanag kun paano ‘an tataramon nin Diyos buháy’ asin sa anong paagi iyan “mapuwersa.”\n6 Sa paghuhulit ta kan mensahe kan Bibliya, tibaad may maghapot man sa sato: ‘Ano iyan na yaon sa saimong kamot?’ Sa parati, kapot niyato an Bibliya na andam niyatong gamiton. Para sa nagkapira iyan saro sanang ordinaryong libro, pero kinakaulay kita ni Jehova paagi sa saiyang ipinasabong na Tataramon. (2 Ped. 1:21) Nakasurat diyan an mga panuga nin Diyos mapadapit sa mga bagay na mangyayari sa irarom kan pamamahala kan saiyang Kahadian. Iyan an dahilan kun taano ta naisurat ni apostol Pablo: ‘An tataramon nin Diyos buháy asin naggigibo [“mapuwersa,” NW].’ (Basahon an Hebreo 4:12.) An tataramon nin Diyos buháy huling padagos na naghihiro si Jehova tanganing utubon an gabos na panuga niya. (Isa. 46:10; 55:11) Pag narealisar nin sarong tawo na arog kaiyan an Tataramon ni Jehova, puwedeng magkaigwa nin mapuwersang epekto sa saiyang buhay an mga nababasa niya sa Bibliya.\n7. Paano ta magagamit nin tama ‘an tataramon nin katotoohan’?\n7 Iyo, ibinugtak ni Jehova sa satong kamot an saiyang buháy na Tataramon na mapatunay na masasarigan an satong mensahe asin na hali iyan sa saiya. Bakong makangangalas na pagkasurat niya sa mga Hebreo, sinadol ni Pablo an sinasanay niyang si Timoteo na ‘maghinguwa nin maigot’ na gamiton nin tama ‘an tataramon nin katotoohan.’ (2 Tim. 2:15) Paano niyato maiaaplikar an konseho ni Pablo? Paagi sa pagbasa nin angay na mga teksto na makakapahiro sa puso kan mga nagdadangog sa sato. An mga tract na ilinuwas kan 2013 dinisenyo tanganing matabangan kitang magibo iyan.\nMAGBASA NIN ANGAY NA TEKSTO!\n8. Ano an sinabi nin sarong paraataman sa paglilingkod mapadapit sa mga tract?\n8 An gabos na bagong tract parareho an format. Kaya kun aram ta nang gamiton an saro kaiyan, aram ta nang gamiton an gabos na iba pa. Pasil daw gamiton an mga iyan? Sarong paraataman sa paglilingkod sa Hawaii, E.U.A., an nagsurat: “Dai mi lamang hinuna na magigin epektibong marhay sa pagharong-harong saka sa pagpapatotoo sa publiko an mga bagong pantabang na ini.” Nahiling niya na sa paagi kan pagkasurat kan mga tract, mas madaling makasimbag an mga tawo, asin sa parati minaresulta ini sa nakakaugmang mga pakikipag-ulay. Sa hiling niya huli ini sa hapot asin sa pagpipilian na mga simbag na yaon sa atubangan kan mga tract. Dai mahahadit an kagharong na tibaad sala an simbag niya.\n9, 10. (a) Paano kita tinatabangan kan satong mga tract na gamiton an Bibliya? (b) Arin sa mga tract an pinakaepektibo mo nang nagamit, asin taano?\n9 Tinatabangan kita kan lambang tract na magbasa nin angay na teksto. Halimbawa, hilingon an tract na Matatapos Pa Daw an Pagsakit? Ano man an pilion na simbag kan kagharong sa hapot na iyan, baga man “iyo,” “dai,” o “siguro,” buklaton an nasa laog na pahina asin magsabi, “Ini an sinasabi kan Bibliya.” Dangan basahon an Kapahayagan 21:3, 4.\n10 Siring man, kun ginagamit an tract na Ano an Opinyon Mo sa Bibliya? bakong mahalaga kun ano an pilion kan kagharong sa tulong pagpipilian na nasa atubangan kan tract. Buklaton sana an nasa laog na pahina asin magsabi, “Sinasabi kan Bibliya na ‘an gabos na Kasuratan ipinasabong nin Diyos.’” Puwede mong idagdag, “An totoo, dakul pa an sinasabi kan tekstong iyan.” Dangan buksan an saimong Bibliya, asin basahon an bilog na 2 Timoteo 3:16, 17.\n11, 12. (a) Ano an puwede mong ikaugma sa ministeryo? (b) Paano ka matatabangan kan mga tract sa pag-andam para sa mga pagdalaw liwat?\n11 Nakadepende sa reaksiyon kan kagharong kun sagkod sain sa tract an puwede mong basahon asin ipakipag-ulay. Sa paano man, apuwera sa nakapagtao ka nin mga tract sa mga tawo, mauugma ka ta nabasa mo sa sainda an Tataramon nin Diyos—dawa saro o duwa sanang teksto an nabasa mo sa inot na pagdalaw. Sa masunod, puwede mong ipadagos an pag-uulay.\n12 Sa likod kan lambang tract, may hapot asin mga teksto sa irarom kan “Pag-isipan” na puwedeng pag-ulayan sa pagdalaw liwat. An hapot para sa pagdalaw liwat sa tract na Ano an Inaasahan Mong Mangyayari sa Kinaban? iyo ini, “Paano babaguhon nin Diyos an satong kinaban?” Dangan mahihiling diyan an Mateo 6:9, 10 asin Daniel 2:44. Para sa tract na Puwede Daw Talagang Mabuhay an mga Gadan? an hapot iyo ini, “Taano ta naggugurang kita asin nagagadan?” Dangan mahihiling diyan an Genesis 3:17-19 asin Roma 5:12.\n13. Ipaliwanag kun paano gagamiton an mga tract sa pagpuon nin mga pag-adal sa Bibliya.\n13 Gamiton an mga tract tanganing makapuon nin mga pag-adal sa Bibliya. Pag pig-scan nin saro an QR Code * sa likod kan tract, dadarahon siya sa sarong materyal sa satong Web site na madagka sa saiya na mag-adal nin Bibliya. Itinatampok man kan mga tract an brosyur na Maogmang Bareta Hale sa Dios! asin an sarong espesipikong leksiyon diyan. Halimbawa, an tract na Siisay Talaga an Nagkokontrol sa Kinaban? itinutukdo kita sa leksiyon 5 kan brosyur. An tract na Ano an Kaipuhan Para Magin Maugma an Pamilya? itinutukdo kita sa leksiyon 9. Kun gagamiton mo an mga tract uyon sa pagkadisenyo kaiyan, matutuod kang gamiton an Bibliya sa inot na pagdalaw asin sa mga pagdalaw liwat. Bilang resulta, makakapuon ka nin dakul na pag-adal sa Bibliya. Ano pa an magigibo mo tanganing epektibong magamit an Tataramon nin Diyos sa saimong ministeryo?\nPAG-ULAYAN AN TEMANG IKINAKAHADIT KAN MGA TAWO\n14, 15. Paano mo maaarog an sabuot ni Pablo sa ministeryo?\n14 Gustong marhay ni Pablo na masabutan an iniisip kan pinakadakul na tawong mapupuwede sa saiyang ministeryo. (Basahon an 1 Corinto 9:19-23.) Mangnuhon na gusto ni Pablo na ‘makadara nin mga Judio, nin mga nasasakupan kan katugunan, nin mga dai nin katugunan, asin nin mga maluya.’ Iyo, gusto niyang mahulitan an gabos na klase nin tawo, ‘tanganing sa gabos na paagi mailigtas niya an nagkapira.’ (Gui. 20:21) Paano ta maaarog an sabuot ni Pablo mantang nag-aandam kitang sabihon an katotoohan sa gabos na klase nin tawo sa satong teritoryo?—1 Tim. 2:3, 4.\n15 Igwang isinusuherir na mga presentasyon sa An Satong Ministeryo sa Kahadian kada bulan. Purbaran na gamiton iyan. Pero kun may ibang tema na ikinakahadit an mga tawo sa saindong teritoryo, mag-isip nin mga nakakapukaw nin interes na presentasyon na mabagay sa temang iyan. Pag-isipan an mga kamugtakan sa komunidad nindo, an manungod sa iba pang tawo na nakaistar diyan, asin an pinakaikinakahadit ninda. Dangan, mag-isip nin teksto na makakatabang sa sainda. Sinabi nin sarong paraataman nin sirkito kun paano sindang mag-agom nagpokus sa Bibliya: “An kadaklan sa mga kagharong nagtutugot na magbasa kami nin sarong teksto kun nakikipag-ulay kami nin halipot sana saka direkta sa punto. Kukumustahon mi sinda mantang kapot an nakabukas na Bibliya, saka kami mabasa nin teksto.” Pag-isipan an pirang halimbawa nin mga tema, hapot, asin teksto na napatunayan nang epektibo sa langtad na puwede mong gamiton sa saindong teritoryo.\nEpektibo mo daw na ginagamit an Bibliya asin an mga tract sa saimong ministeryo? (Hilingon an parapo 8-13)\n16. Ipaliwanag kun paano magagamit an Isaias 14:7 sa ministeryo.\n16 Kun nakaistar ka sa lugar na parating may kariribukan, puwede mong ihapot: “Maiimahinar mo daw na arog kaini an panginot na bareta kan aldaw: ‘Nahingaluan asin natuninong an bilog na daga. Nag-arawit sinda nin kaumawan’? Iyan an sinasabi kan Bibliya sa Isaias 14:7. An totoo, yaon sa Bibliya an dakul na panuga nin Diyos dapit sa matuninong na kamugtakan sa maabot na panahon.” Dangan basahon sa Bibliya an saro sa mga panugang iyan.\n17. Paano mo magagamit an Lucas 11:28 sa pakikipag-ulay?\n17 Nasasakitan daw an dakul na lalaki sa saindong lugar na makahanap nin pagbuhay? Kun iyo, puwede mong punan an pag-uulay sa hapot na: “Gurano an kaipuhan na ganaron nin sarong ama tanganing magin maugma an saiyang pamilya?” Sundan an saiyang simbag nin: “Mas dakula pa diyan an ginaganar kan dakul na ama pero dai pa man giraray kontento an saindang pamilya. Ano daw an talagang kaipuhan?” Dangan basahon an Lucas 11:28 asin mag-alok nin pag-adal sa Bibliya.\n18. Paano mo magagamit an Salmo 37:11 tanganing rangahon an iba?\n18 Naapektaran daw nin sarong nakaaging kalamidad an mga tawo sa saindong lugar? Puwede mong punan an saimong presentasyon sa pagsabi: “Nagbisita ako tanganing basahon saindo an sarong nakakarangang mensahe sa Bibliya. (Basahon an Salmo 37:11.) Narisa daw nindo kun ano an gusto nin Diyos para sa sato? Gusto niyang ‘maranga’ kita asin magkaigwa nin ‘katuninungan.’ Bako daw na nakakaugmang maaraman na gusto niyang magkaigwa kita nin marahay na buhay? Pero paano daw iyan mangyayari?” Dangan ipahiling an sarong angay na leksiyon sa brosyur na Maogmang Bareta.\n19. Ipaliwanag kun paano magagamit an Kapahayagan 14:6, 7 sa pakikipag-ulay sa relihiyosong mga tawo.\n19 Relihiyoso daw an mga tawo sa lugar nindo? Kun iyo, tibaad puwede mong punan an pag-uulay sa paghapot: “Kun makikipag-ulay saimo an sarong anghel, dadangugon mo daw an sasabihon niya? (Basahon an Kapahayagan 14:6, 7.) Huling sinabi kan anghel na ‘matakot kita sa Diyos,’ bako daw na mahalagang maaraman kun siisay an Diyos na sinasabi niya? Uyon sa anghel, an Diyos na ini iyo ‘an Kaglalang kan langit asin kan daga.’ Siisay daw siya?” Dangan basahon an Salmo 124:8 na an sabi: ‘An satuyang tabang nasa ngaran ni Jehova, an Kaggibo kan langit asin daga.’ Dangan sabihon na gusto mong ipaliwanag nin urog pa an manungod sa Diyos na Jehova.\n20. (a) Paano magagamit an Talinhaga 30:4 tanganing itukdo sa iba an pangaran nin Diyos? (b) Anong teksto an napatunayan mo nang epektibo sa ministeryo?\n20 Puwede mong punan an pakikipag-ulay sa sarong hoben sa pagsabi: “Gusto kong basahon saimo an sarong teksto na may mahalagang marhay na hapot. (Basahon an Talinhaga 30:4.) Mayong tawo na makakagibo kaini, kaya siguradong an Kaglalang an sinasabi digdi. * Pero, paano ta maaaraman an pangaran niya? Gusto kong ipahiling iyan saimo sa Bibliya.”\nGAMITON AN PUWERSA KAN TATARAMON NIN DIYOS SA SAIMONG MINISTERYO\n21, 22. (a) Paano puwedeng mabago nin sarong angay na teksto an buhay nin sarong tawo? (b) Ano an determinado mong gibuhon mantang inuutob mo an saimong ministeryo?\n21 Dai ta aram kun ano an magigin reaksiyon kan mga tawo sa sarong angay na teksto. Halimbawa, duwang Saksi sa Australia an nagtuktok sa harong nin sarong hoben na babayi. Hinapot siya kan saro sa mga Saksi, “Aram mo daw an pangaran nin Diyos?” dangan binasa an sarong teksto—an Salmo 83:18. “Nabigla nanggad ako!” an sabi kan babayi. “Pagkahali ninda, nagmaneho ako nin 56 kilometros pasiring sa sarong tindahan nin libro tanganing hilingon an ibang bersiyon kan Bibliya, dangan hinanap ko an pangaran na iyan sa diksiyonaryo. Nakumbinsir ako na Jehova an pangaran nin Diyos asin naisip ko kun ano pa an dai ko aram.” Dai nahaloy, siya asin an magigin agom niya nagpuon nang mag-adal kan Bibliya, asin kan huri nabawtismuhan sinda.\n22 Binabago kan Tataramon nin Diyos an buhay kan mga nagbabasa kaiyan asin nagkakaigwa nin pagtubod sa buháy na mga panuga ni Jehova. (Basahon an 1 Tesalonica 2:13.) An mensahe kan Bibliya mas mapuwersa kisa ano man na puwede niyatong sabihon tanganing maabot an puso nin mga tawo. Kaya, sa gabos na posibleng pagkakataon, gamiton niyato an Tataramon nin Diyos. Buháy iyan!\n^ par. 13 An QR Code sarong registered trademark kan Denso Wave Incorporated.\n^ par. 20 Hilingon an “Questions From Readers” sa The Watchtower na Hulyo 15, 1987, pahina 31.\nI-share I-share Gamiton an Tataramon nin Diyos—Buháy Iyan!\nNag-aako Ka Daw nin “Kakanon sa Tamang Panahon”?\nAno an Papel nin mga Babayi sa Katuyuhan ni Jehova?\nKun Paano Minarani sa Sato si Jehova\nDangugon an Tingog ni Jehova Yaon Sain Ka Man\n‘Bumalik Ka Asin Pariguna an Saimong mga Tugang’\nText Mga opsiyon sa pag-download AN TORRENGBANTAYAN—PAG-AADALAN NA EDISYON Agosto 2014\nI-share I-share AN TORRENGBANTAYAN—PAG-AADALAN NA EDISYON Agosto 2014\nAN TORRENGBANTAYAN—PAG-AADALAN NA EDISYON Agosto 2014


Mamutan Nindo an mga Namumutan nin Diyos | Pagkamoot nin Dios\nKAPITULO 1 “Ini Iyo an Boot Sabihon kan Pagkamoot sa Dios”\nKAPITULO 2 Paano Nindo Papagdadanayon an Marahay na Konsensia?\nKAPITULO 3 Mamotan Nindo an mga Namomotan nin Dios\nKAPITULO 4 Taano ta Dapat Igalang an Autoridad?\nKAPITULO 5 Kun Paano Magdadanay na Siblag sa Kinaban\nKAPITULO 6 Kun Paano Mapili nin Marahay na Aling-Alingan\nKAPITULO 7 An Pagpapahalaga daw Nindo sa Buhay Kapareho kan sa Dios?\nKAPITULO 8 Namomotan nin Dios an Malinig na mga Tawo\nKAPITULO 9 “Dumulag Kamo sa Pakikisaro”\nKAPITULO 10 Pag-agom—Sarong Regalo Hale sa Mamomoton na Dios\nKAPITULO 11 ‘Magin Kagalanggalang an Pag-agoman’\nKAPITULO 12 Magtaram nin “Marahay Para sa Pagpakosog”\nKAPITULO 13 Mga Selebrasyon na Ikinakaanggot nin Diyos\nKAPITULO 14 Magin Sadiosan sa Gabos na Bagay\nKAPITULO 15 Makaheling nin Karahayan sa Saindong Kahigosan\nKAPITULO 16 Tumangon Nindo an Diablo Asin an Saiyang mga Katusohan\nKAPITULO 17 ‘Pagpakosog sa Saindong Sadiri sa Kabanalbanaleng Pagtubod’\nAPENDISE Kun Paano Dapat Trataron an Sarong Tiwalag\nAPENDISE Pagkolbong—Noarin Asin Taano?\nAPENDISE Pagsaludo sa Bandera, Pagboto, Asin Serbisyo Sibilyan\nAPENDISE Mga Fraction nin Dugo Asin mga Prosedimiento sa Operasyon\nAPENDISE Daogon an Masturbasyon\nAPENDISE An Punto de Vista kan Biblia Dapit sa Diborsio Asin Pagsuway\nAPENDISE Pagresolber sa mga Dai Pagkakasundo sa mga Bagay-Bagay sa Negosyo\n“Magdanay Kamo sa Pagkamoot nin Dios”\nBASAHON SA Acholi Afrikaans Albanian Aleman American Sign Language Amharic Arabic Argentinean Sign Language Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Cambodian Catalan Cebuano Chavacano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Dutch Ecuadorian Sign Language Efik Español Estonian Ewe Faroese Fijian Finnish Finnish Sign Language Ga Garifuna Georgian Greenlandic Griego Guarani Gujarati Guna Haitian Creole Hapon Hausa Hebreo Hiligaynon Hindi Hmong (White) Hungarian Iban Ibanag Icelandic Iloko Indonesian Ingles Japanese Sign Language Jula Kabiye Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korean Sign Language Koreano Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Ossetian Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Rotuman Runyankore Ruso Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Solomon Islands Pidgin Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuelan Sign Language Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nMamotan Nindo an mga Namomotan nin Dios\n“Sia na naglalakaw na kaiba nin mga madonong magigin madonong.”—TALINHAGA 13:20.\n1-3.(a) Anong dai manenegaran na katotoohan an ipinapahayag kan Biblia? (b) Paano kita makakapili nin mga kaibaiba na magigin marahay an impluwensia sa sato?\nSA SARONG paagi, an mga tawo garo mga espongha; nasusupsop kaiyan an ano man na nakapalibot dian. Madalion sanang maarog—dawa dai tinutuyo—an mga kaisipan, pamantayan, asin ugale kan dayupot niatong mga kaibaiba.\n2 Ipinapahayag kan Biblia an sarong dai manenegaran na katotoohan kan sabihon kaiyan: “Sia na naglalakaw na kaiba nin mga madonong magigin madonong, alagad sia na nakikiiba sa mga mangmang maraot an aabotan.” (Talinhaga 13:20) Bako sanang kaswal na pakiibaiba an sinasabi kan talinhagang ini. An pananaram na “naglalakaw na kaiba” nagsusuherir nin nagpapadagos na pakikiibaiba. Sa pagkomento manongod sa bersikulong ini, an sarong reperensia sa Biblia nagsasabi: “An maglakaw kaiba nin sarong tawo nagpaparisa nin pagkamoot asin pagkadayupot.” Dai daw kamo maoyon na may tendensia kitang arogon an mga namomotan niato? Iyo, huling nakikipagdayupot kita sa mga namomotan niato, puede sindang magkaigwa nin makosog na impluwensia sa sato—sa ikakarahay o ikakaraot niato.\n3 Tanganing magdanay sa pagkamoot nin Dios, mahalagang marhay na maghanap kita nin mga kaibaiba na magigin marahay an impluwensia sa sato. Paano niato magigibo iyan? Sa simpleng pagtaram, magigibo niato iyan kun mamomotan niato an mga namomotan nin Dios, asin makikikatood sa mga katood nia. Isip-isipa ini. Bako daw na an magigin marahayon nanggad na kaibaiba niato iyo an mga igwa kan mga kualidad na hinahanap ni Jehova sa saiyang mga katood? Kun siring, siyasaton niato an klase nin mga tawo na namomotan nin Dios. Huling malinaw na nasa isip niato an punto de vista ni Jehova, mas masasangkapan kita sa pagpili nin marahay na mga kaibaiba.\nAN MGA NAMOMOTAN NIN DIOS\n4. Taano ta may deretso si Jehova na magin mapamili sa saiyang mga katood, asin taano ta inapod ni Jehova si Abraham na “sakuyang katood”?\n4 Kun mapadapit sa pakikikatood, si Jehova mapamiling marhay. Bako daw na may deretso siang magin mapamili? Total, sia an Soberanong Kagurangnan kan uniberso, asin an pakikikatood sa saiya iyo an pinakadakula sa gabos na pribilehio. Kun siring, siisay an pinipili nia bilang saiyang mga katood? Si Jehova nakikipagdayupot sa mga nagtitiwala sa saiya asin lubos na nagtutubod sa saiya. Halimbawa, isipon nindo an patriarkang si Abraham, sarong tawo na midbid sa saiyang pambihirang pagtubod. Mayo nang malabi pa sa pagbalo sa pagtubod nin sarong tawong ama na hagadon sa saiya na idolot an saiyang aki bilang atang. * Pero, “garo man sana idinolot [ni Abraham] si Isaac,” na lubos an pagtubod na “mahihimo nin Dios na buhayon sia dawa hale sa mga gadan.” (Hebreo 11:17-19) Huling ipinaheling ni Abraham an siring na pagtubod asin pagkuyog, mamomoton siang inapod ni Jehova na “sakuyang katood.”—Isaias 41:8; Santiago 2:21-23.\n5. Ano an pagmansay ni Jehova sa mga maimbod na nagkukuyog sa saiya?\n5 Pinapahalagahan na marhay ni Jehova an maimbod na pagkuyog. Namomotan nia an mga andam na enoton an kaimbodan sa saiya kisa sa gabos na iba pang bagay. (2 Samuel 22:26) Arog kan nasabotan niato sa Kapitulo 1 kan librong ini, naoogmang marhay si Jehova sa mga gustong kumuyog sa saiya huli sa pagkamoot. “Sia dayupot sa mga tanos,” an sabi kan Talinhaga 3:32. An mga may kaimbodan na nakakaabot sa mga kahagadan nin Dios nag-aako nin maugayon na imbitasyon hale ki Jehova: Puede sindang magin mga bisita sa saiyang “tolda”—na maogmang inaako na sumamba sa saiya asin puedeng mamibi sa saiya ano man na oras.—Salmo 15:1-5.\n6. Paano niato ikakapaheling na namomotan niato si Jesus, asin ano an namamatean ni Jehova sa mga namomoot sa saiyang Aki?\n6 Namomotan ni Jehova an mga namomoot ki Jesus, an saiyang bugtong na Aki. Si Jesus nagsabi: “Kun an siisay man namomoot sa sako, ootobon nia an sakong tataramon, asin an sakong Ama mamomoot sa saiya, asin kami madian sa saiya asin mag-eerok sa saiya.” (Juan 14:23) Paano niato ikakapaheling an satong pagkamoot ki Jesus? Daing duwa-duwa na paagi sa pag-otob kan saiyang mga togon, kaiba an sugo na maghulit kan maogmang bareta asin gumibo nin mga disipulo. (Mateo 28:19, 20; Juan 14:15, 21) Ipinapaheling man niato an satong pagkamoot ki Jesus kun ‘sinusunod niato nin estrikto an saiyang mga lakad,’ na inaarog sia sa tataramon asin gibo sagkod sa pinakamakakaya niato bilang bakong sangkap na mga tawo. (1 Pedro 2:21) Naoogma an puso ni Jehova sa mga paghihingoa kan mga tawo na an pagkamoot sa saiyang Aki nagpapahiro sa sainda na pagmaigotan na arogon an ginibo ni Cristo.\n7. Taano ta madonong na makikatood sa mga katood ni Jehova?\n7 Pagtubod, kaimbodan, pagkuyog, asin pagkamoot ki Jesus saka sa saiyang mga pamantayan—kabilang ini sa mga kualidad na hinahanap ni Jehova sa Saiyang mga katood. Marahay na hapoton kan lambang saro sa sato an saiyang sadiri: ‘An siring daw na mga kualidad asin pamantayan risang-risa sa dayupot kong mga kaibaiba? Nakikikatood daw ako sa mga katood ni Jehova?’ Madonong na gibohon niato iyan. An mga indibiduwal na nagpapatalubo nin diosnon na mga kualidad asin maigot na naghuhulit kan maogmang bareta kan Kahadean puedeng magkaigwa nin positibong epekto sa sato, na nakakaimpluwensia sa sato na otobon an satong determinasyon na paogmahon an Dios. —Helingon an kahon na “ Siisay an Marahay na Katood?”\nSIISAY AN MARAHAY NA KATOOD?\nPrinsipyo: “An tunay na kaibaiba mamomoton sa gabos na panahon, asin tugang na namumundag para sa oras nin kasakitan.”—Talinhaga 17:17.\nNagkapirang bagay na dapat ihapot sa saimong sadiri\nAn mga katood ko daw katood man ni Jehova asin ni Jesus?—Juan 15:14, 16; Santiago 2:23.\nAn mga katood ko daw nakakatabang sa sako na mapatalubo an marahay na mga ugale?—1 Corinto 15:33.\nNamomotan daw talaga ako kan sakong mga katood kaya magigibo ninda na itanos ako kun kaipuhan?—Salmo 141:5; Talinhaga 27:6.\nAno an ihinahayag kan sakong pagtaram asin paggawe manongod sa kun anong klase akong katood para sa iba?—Talinhaga 12:18; 18:24; 1 Juan 3:16-18.\nMAKANOOD SA SARONG HALIMBAWA SA BIBLIA\n8. Ano an hinahangaan nindo manongod sa relasyon (a) ni Noemi asin Rut? (b) kan tolong Hebreo? (c) ni Pablo asin Timoteo?\n8 An Kasuratan igwa nin dakol na halimbawa kan mga nakinabang huli sa pagpili nin marahay na mga kaibaiba. Mababasa nindo an manongod sa relasyon ni Noemi asin kan saiyang manugang na si Rut, kan tolong hoben na Hebreo na nagdanay na dayupot na magkakatood sa Babilonya, saka ni Pablo asin Timoteo. (Rut 1:16; Daniel 3:17, 18; 1 Corinto 4:17; Filipos 2:20-22) Pero, magkonsentrar kita sa saro pang pambihirang halimbawa: an pagigin magkatood ni David asin Jonatan.\n9, 10. Sa ano nakabasar an pagkakatood ni David asin Jonatan?\n9 Sinasabi kan Biblia na pagkatapos na gadanon ni David si Goliat, “an mismong kalag ni Jonatan nagin dayupot sa kalag ni David, asin namotan sia ni Jonatan na siring sa saiyang sadiring kalag.” (1 Samuel 18:1) Sa siring na paagi nagpoon an sarong nagdadanay na pagkakatood na, sa ibong nin dakulang diperensia sa edad, nagpadagos sagkod na si Jonatan magadan sa labanan. * (2 Samuel 1:26) Sa ano nakabasar an makosog na pagkakatood kan duwang ini?\n10 Si David asin Jonatan nagin magkadayupot huli sa pagkamoot ninda sa Dios asin sa makosog nindang pagmawot na magdanay na maimbod sa saiya. An duwang ini pinagsaro nin espirituwal na relasyon. An kada saro nagpaheling nin mga kualidad na nagin dahelan na mapamahal sinda sa lambang saro. Daing duwa-duwa na napahanga si Jonatan sa kosog nin boot asin kaigotan kan hoben na lalaki na daing takot na idinepensa an ngaran ni Jehova. Daing duda na iginalang ni David an mas matuang lalaki na may kaimbodan na sinuportaran an mga areglo ni Jehova asin daing kaimotan na inenot an kapakanan ni David kisa sa sadiri nia. Halimbawa, isipon nindo an nangyari kan nanluluyang biyo an boot ni David, na namumuhay bilang dulag sa kaawagan tanganing makalikay sa grabeng kaanggotan kan maraot na si Hadeng Saul, an ama ni Jonatan. Sa pambihirang pagpaheling nin kaimbodan, nagsadiring boot si Jonatan asin “nagduman ki David . . . tangani na mapakosog nia an saiyang kamot mapadapit sa Dios.” (1 Samuel 23:16) Imahinara an namatean ni David kan an saiyang mahal na katood mag-abot asin magtao nin tabang saka pagparigon sa boot! *\n11. Sa halimbawa ni Jonatan asin David, ano an manonodan nindo manongod sa pagkakatood?\n11 Ano an manonodan niato sa halimbawa ni Jonatan asin David? Orog sa gabos, naheheling niato na an pinakaimportanteng pagkakapareho na dapat yaon sa mga magkakatood iyo an pagpapahalaga sa espirituwal na mga bagay. Kun nakikipagdayupot kita sa mga kapareho niato an pagtubod, kapareho niato an pagpapahalaga sa espirituwal na mga bagay, asin kapareho niato an pagmawot na magdanay na maimbod sa Dios, magkakaigwa kita nin pagrinibayan nin mga kaisipan, saboot, asin eksperyensia na nakakaparigon asin nakakapakosog sa sato. (Roma 1:11, 12) Makakakua kita nin siring na mga kaibaiba na may espirituwal na kaisipan sa mga kapagtubod niato. Pero, nangangahulogan daw ini na marahay na kaibaiba an gabos na nag-aatender sa mga pagtiripon sa Kingdom Hall? Dai man.\nPAGPILI SA SATONG DAYUPOT NA MGA KAIBAIBA\n12, 13. (a) Taano ta dapat na magin mapamili kita sa satong mga kaibaiba dawa sa mga kapwa Kristiano? (b) Anong problema an napaatubang sa mga kongregasyon kan enot na siglo, na nagin dahelan na magtao si Pablo nin anong mapuersang mga patanid?\n12 Dawa sa laog kan kongregasyon, kaipuhan na magin mapamili kita tanganing an satong magigin mga kaibaiba iyo an mga nakakaparigon sa espirituwal. Maninigo daw na ikabigla niato ini? Dai man. May mga Kristiano sa kongregasyon na tibaad mas haloy na magin maygurang sa espirituwal, kun paanong may mga prutas sa poon na mas haloy maghinog. Huli kaini, dawa saen na kongregasyon, nakakanompong kita nin mga Kristiano na magkakalaen an grado nin pagtalubo sa espirituwal. (Hebreo 5:12–6:3) Siempre, nagpapaheling kita nin pasensia asin pagkamoot sa mga mas bagohan o mas maluya, huli ta gusto niato sindang tabangan na tumalubo sa espirituwal.—Roma 14:1; 15:1.\n13 Kun minsan, tibaad may mga situwasyon sa kongregasyon na kaipuhan kitang mag-ingat sa satong pakikiasosyar. May mga indibiduwal na tibaad kuestionable an gawe-gawe. An iba tibaad magin mapaghinanakit o mapagreklamo. Napaatubang sa kaparehong problema an mga kongregasyon kan enot na siglo C.E. Minsan ngani maimbod an kadaklan na miembro, may mga indibiduwal na bakong tama an gawe-gawe. Huling may mga miembro kan kongregasyon sa Corinto na dai nagsusunod sa nagkapirang Kristianong katokdoan, pinatanidan ni apostol Pablo an kongregasyon: “Dai kamo magpalagalag. An maraot na pag-iriba nakakaraot sa marahay na mga ugale.” (1 Corinto 15:12, 33) Pinatanidan ni Pablo si Timoteo na dawa sa mga kapwa Kristiano, tibaad may nagkapira na minagawe nin bakong tanos. Sinabihan si Timoteo na lumikay sa mga siring kaiyan, na dai makidayupot sa pakiibaiba sa sainda.—2 Timoteo 2:20-22.\n14. Paano niato ikakaaplikar an prinsipyo na iyo an basehan kan mga patanid ni Pablo manongod sa satong pakiibaiba?\n14 Paano niato ikakaaplikar an prinsipyo na iyo an basehan kan mga patanid ni Pablo? Paagi sa paglikay sa dayupot na pakiibaiba sa siisay man—sa laog o luwas kan kongregasyon—na puedeng magin maraot na impluwensia. (2 Tesalonica 3:6, 7, 14) Dapat niatong protehiran an satong espirituwalidad. Girumdomon na arog nin espongha, garo man sana nasusupsop niato an mga ugale asin paagi nin paghiro kan satong dayupot na mga katood. Kun ibubuntog niato sa suka an sarong espongha, dai niato puedeng asahan na mapapano iyan nin tubig. Kaya kun makikiibaiba man kita sa mga may maraot na impluwensia, dai man niato puedeng asahan na marahay an maaarog niato.—1 Corinto 5:6.\nMakakakua kamo nin marahay na mga kaibaiba sa mga kapagtubod\n15. Ano an puede nindong gibohon tanganing makakua sa laog kan kongregasyon nin mga katood na espirituwal an kaisipan?\n15 Marahay sana, dakula nanggad an posibilidad na makakua nin marahay na mga kaibaiba sa mga kapagtubod. (Salmo 133:1) Paano kamo makakakua sa laog kan kongregasyon nin mga katood na espirituwal an kaisipan? Mantang ipinapaheling nindo an diosnon na mga kualidad asin paagi nin paghiro, daing duwa-duwa na mapaparani sa saindo an iba na kapareho nindo an kaisipan. Kadungan kaiyan, tibaad kaipuhan na gumibo kamo nin nagkapirang praktikal na paagi na kamo mismo an maghingoang magkaigwa nin bagong mga katood. (Helingon an kahon na “ Kun Paano Kami Nagkaigwa nin Marahay na mga Katood.”) Hanapon an mga nagpapaheling kan mga kualidad na gusto man nindong ipaheling. Himateon an hatol kan Biblia na ‘humiwas kamo,’ na naghahanap nin mga katood na mga kapagtubod ano man an rasa, nasyonalidad, o kultura. (2 Corinto 6:13; 1 Pedro 2:17) Dai sana makiasosyar sa mga kaedad nindo. Girumdomon na si Jonatan matuang marhay ki David. Dakol na mas may edad an makakahiras nin dakol na eksperyensia asin kadonongan sa saindang mga katood.\nKUN PAANO KAMI NAGKAIGWA NIN MARAHAY NA MGA KATOOD\n“Kan primero, nadedepisilan akong magkaigwa nin mga katood sa laog kan kongregasyon. Alagad nadiskobre ko na an aktibong pakikikabtang sa ministeryo nakatabang sa sako na mapatalubo an mga kualidad na arog kan pasensia, pakatagal, asin mapagsakripisyong pagkamoot. Mantang padagos kong pinapatalubo an mga kualidad na ini, naheling ko na an mga tawong may kaparehong kaisipan napaparani sa sako, asin ngonyan igwa na akong nagkapirang marahay na katood.”—Shivani.\n“Namibi ako na logod makakua ako nin mga katood sa laog kan kongregasyon. Alagad sa halawig na panahon, an pagmate ko dai sinisimbag an sakong mga pamibi. Narealisar ko sa kahurihurihi na mayo man talaga ako nin ano man na ginigibo tanganing magkaigwa nin mga katood. Dai ako nag-eenot na makipagkatood. Minsan siring, kan magpoon akong humiro kaoyon kan sakong mga pamibi, talagang namamatean ko na sinimbag iyan ni Jehova.”—Ryan.\nKUN MAGKAIGWA NIN MGA PROBLEMA\n16, 17. Kun an sarong kapagtubod nakakolog sa sato sa ano man na paagi, taano ta dai kita maninigong magpondo sa pakikiasosyar sa kongregasyon?\n16 Huling an mga miembro kan kongregasyon laen-laen na marhay an personalidad asin kamugtakan, puedeng magkaigwa nin mga problema sa panapanahon. Tibaad an sarong kapagtubod may sabihon o gibohon na makakakolog sa satong boot. (Talinhaga 12:18) Kun beses, minadakula an mga problema huli sa pagkakalaen nin mga personalidad, dai pagkasinabotan, o pagkakalaen nin opinyon. Masisingkog daw kita huli sa siring na mga problema asin mapondo na sa pakikiasosyar sa kongregasyon? Dai, kun igwa kita nin tunay na pagkamoot ki Jehova asin sa mga namomotan nia.\n17 Bilang satong Kaglalang asin Parasustenir sa Buhay, si Jehova maninigo niatong kamotan asin tawan nin lubos na debosyon. (Kapahayagan 4:11) Dugang pa, an kongregasyon na ikinakaogma niang gamiton maninigo na maimbod niatong suportaran. (Hebreo 13:17) Kaya kun an sarong kapagtubod nakakolog sa sato o nakadesganar sa sato sa ano man na paagi, dai kita mapondo sa pakikiasosyar sa kongregasyon bilang pagprotesta. Taano man ta mapondo kita? Bako man si Jehova an nakakolog sa boot niato. An pagkamoot niato ki Jehova dai noarin man matogot sa sato na isikwal niato sia asin an saiyang banwaan!—Salmo 119:165.\n18. (a) Ano an magigibo niato tanganing mapaoswag an katoninongan sa kongregasyon? (b) An pagpatawad kun may balidong basehan sa paggibo kaiyan nagbubunga nin anong mga bendisyon?\n18 An pagkamoot sa mga kapagtubod nagpapahiro sa sato na paoswagon an katoninongan sa kongregasyon. Si Jehova dai nag-aasa nin pagkasangkap sa mga namomotan nia, asin kita maninigo na dai man. Pinapangyayari kan pagkamoot na palampason niato an saradit na sala, na ginigirumdom na kita gabos bakong sangkap asin nakakagibo nin mga sala. (Talinhaga 17:9; 1 Pedro 4:8) An pagkamoot nakakatabang sa sato na padagos na “lubos na magpatarawadtawadan.” (Colosas 3:13) Bako pirmeng pasil na iaplikar an hatol na ini. Kun mapadaog kita sa negatibong mga emosyon, tibaad magkaigwa kita nin tendensia na magtanom nin paghinanakit, na iniisip gayod niato na maski paano pinapadusahan niato an nagkasala sa sato paagi sa satong kaanggotan. Pero, an totoo kita an nadadanyaran kan pagtanom niato nin paghinanakit. An pagpatawad kun may balidong basehan sa paggibo kaiyan nagbubunga nin nagsosopay na bendisyon. (Lucas 17:3, 4) Paagi kaiyan, nagkakaigwa kita nin katoninongan nin isip asin puso, napagdadanay an katoninongan sa kongregasyon asin, orog sa gabos, naiingatan an satong relasyon ki Jehova.—Mateo 6:14, 15; Roma 14:19.\nKUN NOARIN MAPONDO SA PAKIKIIBAIBA\n19. Tibaad magkaigwa nin anong mga situwasyon na kaipuhan na kita pumondo na sa pakikiibaiba sa sarong tawo?\n19 Kun beses, sinasabihan kita na pumondo na sa pakikiibaiba sa saro na dating miembro kan kongregasyon. Nangyayari an situwasyon na ini kun itinitiwalag an sarong indibiduwal na daing pagsolsol na naglalapas kan ley nin Dios o kun isinisikwal nin saro an pagtubod paagi sa pagtokdo nin falsong doktrina o paagi sa pagdisasosyar nia sa kongregasyon. Malinaw na sinasabi sa sato kan Tataramon nin Dios na “umontok sa pakikiiba” sa mga siring kaiyan. * (1 Corinto 5:11-13; 2 Juan 9-11) Puedeng depisil talaga na likayan an saro na tibaad dating katood niato, sarong kapamilya o paryente niato. Marigon daw kitang maninindogan, na paagi kaiyan ipinapaheling niato na an kaimbodan ki Jehova asin sa saiyang matanos na mga ley an ineenot niato kisa sa gabos na iba pa? Girumdomon na pinapahalagahan na marhay ni Jehova an kaimbodan asin pagkuyog.\n20, 21. (a) Taano ta sarong mamomoton na areglo an pagtitiwalag? (b) Taano ta mahalagang marhay na madonong niatong pilion an satong mga kaibaiba?\n20 An areglo nin pagtitiwalag talagang sarong mamomoton na probisyon hale ki Jehova. Taano man? An pagtiwalag sa sarong habong magsolsol na nagkasala pagpaheling nin pagkamoot sa banal na ngaran ni Jehova asin sa gabos na irinerepresentar kaiyan. (1 Pedro 1:15, 16) Huli sa pagtitiwalag, napagdadanay na protektado an kongregasyon. An maimbod na mga miembro napoprotehiran sa maraot na impluwensia kan tuyong mga nagkakasala asin makakapagpadagos sinda sa saindang pagsamba sa pakaaram na an kongregasyon sarong ligtas na lugar sa maraot na kinaban na ini. (1 Corinto 5:7; Hebreo 12:15, 16) An marigon na disiplina nagpapaheling nin pagkamoot sa nagkasala. Tibaad iyan sana an kaipuhan nia tanganing matanyog sia na mag-isip-isip asin gumibo kan mga lakdang na kinakaipuhan tanganing bumalik ki Jehova.—Hebreo 12:11.\n21 Dai niato manenegaran an katunayan na an dayupot niatong mga kaibaiba puedeng magkaigwa nin mapuersang impluwensia sa sato. Kun siring, mahalagang marhay na may kadonongan na pilion niato an satong mga kaibaiba. Paagi sa pakikikatood sa mga katood ni Jehova asin pagpaheling nin pagkamoot sa mga namomotan nin Dios, magkakaigwa kita nin pinakamarahay na mga kaibaiba. An mga naaarog niato sa sainda matabang sa sato na maotob an satong determinasyon na paogmahon si Jehova.\n^ par. 4 Kan hagadon ini ni Jehova ki Abraham, ilinadawan Nia an sakripisyo na gigibohon nia mismo sa pagdolot kan saiyang bugtong na Aki. (Juan 3:16) Sa kamugtakan ni Abraham, si Jehova nag-interbenir asin nagtao nin sarong lalaking karnero bilang karibay ni Isaac.—Genesis 22:1, 2, 9-13.\n^ par. 9 Si David sarong hoben—“saro sanang aki”—kan gadanon nia si Goliat asin sia mga 30 anyos kan magadan si Jonatan. (1 Samuel 17:33; 31:2; 2 Samuel 5:4) Si Jonatan, na mga 60 anyos kan sia magadan, minalataw na mga 30 taon an kamatuahan ki David.\n^ par. 10 Siring kan nakasurat sa 1 Samuel 23:17, si Jonatan may sinabing limang bagay tanganing parigonon an boot ni David: (1) Sinadol nia si David na dai matakot. (2) Inasegurar nia si David na an mga paghihingoa ni Saul dai magigin mapanggana. (3) Ipinagirumdom nia ki David na ini an magigin hade, siring kan ipinanuga nin Dios. (4) Sia nanuga kan saiyang kaimbodan ki David. (5) Sinabi nia ki David na pati si Saul nakakaaram kan kaimbodan ni Jonatan ki David.\n^ par. 19 Para sa dagdag na impormasyon kun paano dapat trataron an mga tiwalag o disasosyado, helingon an Apendise na “Kun Paano Dapat Trataron an Sarong Tiwalag.”\nAn mga Lingkod ni Jehova ‘Isinisikwal an Karatan’\nPaano konektado an mga tataramon na ‘isikwal an karatan’ sa mga pangyayari kan panahon ni Moises? Anong mga leksiyon an manunudan ta sa mga pangyayaring iyan?\nAn satong mga kaiba-iba bako sanang nanunungod sa mga tawo na nakakaiba niyato.\nSi Jehova ‘Dai Nagpapalain’\nNoe—‘Naglakaw Kaiba kan Tunay na Diyos’


Pagkamoot ni Jesus: Perpektong Repleksion kan Pagkamoot kan Ama | Rumani\n“Maaraman an Pagkamoot kan Cristo”\n1-3. (a) Ano an nagpahiro ki Jesus na magmawot na arogon an saiyang Ama? (b) Anong mga aspekto kan pagkamoot ni Jesus an sisiyasaton niato?\nMAY naheling na daw kamong aking lalaki na naghihingoang arogon an saiyang ama? Tibaad arogon kan aki an paglakaw, pagtaram, o paghiro kan saiyang ama. Pag-abot nin panahon, tibaad makua pa ngani kan aki an moral asin espirituwal na mga pamantayan sa buhay kan saiyang ama. Iyo, an pagkamoot asin paghanga nin aki sa sarong mamomoton na ama nagpapahiro sa aki na magmawot na arogon si tatay nia.\n2 Kumusta man an relasyon ni Jesus asin kan saiyang langitnon na Ama? “Namomotan ko an Ama,” sabi ni Jesus sarong beses. (Juan 14:31) Mayo nin makahihimong kamotan si Jehova nin labi sa Aking ini, na kaibaiba kan Ama haloy pa bago lumataw an siisay man na ibang linalang. An pagkamoot na iyan nagpahiro sa debotong Aking ini na magmawot na arogon an saiyang Ama.—Juan 14:9.\n3 Sa mas naenot na mga kapitulo kan librong ini, tinokar niato kun paano sangkap na inarog ni Jesus an kapangyarihan, hustisya, asin kadonongan ni Jehova. Pero, paano ipinabanaag ni Jesus an pagkamoot kan saiyang Ama? Siyasaton niato an tolong aspekto kan pagkamoot ni Jesus—an saiyang espiritung mapagsakripisyo kan sadiri, an saiyang mapagpadangat na pagkaludok, asin an pagigin andam niang magpatawad.\n“Mayo nin Siisay Man na Namoot nin Orog Pa Kaini”\n4. Paano itinao ni Jesus an kadarudakulaing halimbawa nin tawo sa pagkamoot na mapagsakripisyo kan sadiri?\n4 Si Jesus nagtao nin pambihirang halimbawa nin pagkamoot na mapagsakripisyo kan sadiri. Kalabot sa pagsakripisyo kan sadiri an daing kaimotan na pag-enot kan mga pangangaipo asin kapurisawan nin iba kisa kan sa sato. Paano ipinaheling ni Jesus an siring na pagkamoot? Ipinaliwanag nia mismo: “Mayo nin siisay man na namoot nin orog pa kaini, na itao nin saro an saiyang kalag para sa saiyang mga katood.” (Juan 15:13) Boluntad na itinao ni Jesus an saiyang sangkap na buhay para sa sato. Idto an kadarudakulaing kapahayagan nin pagkamoot na ginibo kasuarin man nin siisay man na tawo. Alagad si Jesus nagpaheling nin pagkamoot na mapagsakripisyo kan sadiri sa iba pang mga paagi.\n5. Taano an pagbaya sa kalangitan ta mamomoton na pagsakripisyo kan bugtong na Aki nin Dios?\n5 Sa saiyang buhay bago nagin tawo, an bugtong na Aki nin Dios may pribilehiado asin mamuraway na posisyon sa kalangitan. May dayupot siang pakikiasosyar ki Jehova asin sa kadakoldakol na espiritung linalang. Sa ibong kan personal na mga bentahang ini, an mahal na Aking ini “nagpakadai sa sadiri asin nagpakang oripon patin nagin kaagid nin mga tawo.” (Filipos 2:7) Sia boluntad na namuhay sa tahaw nin makasalan na mga tawo sa sarong kinaban na “namumugtak sa kapangyarihan kan maraot.” (1 Juan 5:19) Bako daw idtong mamomoton na pagsakripisyo kan Aki nin Dios?\n6, 7. (a) Sa anong mga paagi si Jesus nagpaheling nin pagkamoot na mapagsakripisyo kan sadiri durante kan saiyang ministeryo digdi sa daga? (b) Anong nakapupukaw sa boot na halimbawa nin pagkamoot na daing kaimotan an nasusurat sa Juan 19:25-27?\n6 Sa bilog na ministeryo nia digdi sa daga, si Jesus nagpaheling nin pagkamoot na mapagsakripisyo kan sadiri sa manlaenlaen na paagi. Sia biyong bakong maimot. Lubos an atension nia sa saiyang ministeryo kaya isinakripisyo nia an normal na mga kaginhawahan sa hawak na pinagkatodan nin mga tawo. “An mga amid igwa nin mga lungib asin an mga gamgam nin langit igwa nin mga hapunan,” sabi nia, “alagad an Aki nin tawo mayo man lamang nin mahihigdaan.” (Mateo 8:20) Mantang sia ekspertong panday, puede kutanang ginamit ni Jesus an iba niang panahon sa pagtogdok nin komportableng harong para sa saiya man sana o sa paggibo nin magagayon na muebles na ipapabakal tanganing magkaigwa sia nin ekstrang kuarta. Alagad dai nia ginamit an saiyang mga abilidad sa pagkamit nin materyal na mga bagay.\n7 An sarong nakapupukaw nanggad sa boot na halimbawa kan pagkamoot ni Jesus na mapagsakripisyo kan sadiri nasusurat sa Juan 19:25-27. Isip-isipa an kadakol na bagay na seguradong nasa isip asin puso ni Jesus kan hapon na sia magagadan. Mantang sia nagdudusa sa hariging pasakitan, napupurisaw sia manongod sa saiyang mga disipulo, sa paghuhulit, asin nangorogna sa saiyang integridad saka sa itataong impresyon kaiyan sa ngaran kan saiyang Ama. An totoo, pasan nia an enterong ngapit nin katawohan! Pero, mga segundo na sana bago sia magadan, nagpaheling man si Jesus nin pagmakolog sa saiyang ina, si Maria, na minalataw na balo na kaidto. Pinakiolayan ni Jesus si apostol Juan na atamanon si Maria na garo man sana sia ina ni Juan, asin pakatapos kaiyan si Maria dinara kan apostol sa saiyang harong. Sa siring, inareglo ni Jesus an pisikal asin espirituwal na pag-ataman sa saiyang ina. Abaa kamapagpadangat na kapahayagan nin pagkamoot na daing kaimotan!\n“Sia Napahiro nin Pagkaherak”\n8. Ano an kahulogan kan tataramon sa Griego na ginagamit kan Biblia sa pagladawan kan pagkaludok ni Jesus?\n8 Kapareho kan saiyang Ama, may pagkaludok si Jesus. Si Jesus ilinaladawan kan Kasuratan na naghihingoang tumabang sa mga nasasakitan huli ta sia napahirong marhay. Tanganing iladawan an pagkaludok ni Jesus, ginagamit kan Biblia an tataramon sa Griego na trinadusir na “napahiro nin pagkaherak.” Sabi nin sarong intelektuwal: “Ilinaladawan kaiyan . . . an emosyon na nagpapahiro sa sarong tawo sagkod sa kairairaromi niang saboot. Iyan an pinakamapuersang tataramon sa Griego para sa pagkaludok.” Estudyare an nagkapirang situwasyon na dian si Jesus napahiro nin hararom na pagkaludok na nagtulod sa saiya na gumibo nin aksion.\n9, 10. (a) Anong mga kamugtakan an nagin dahelan na si Jesus asin an mga apostol nia naghanap nin toninong na lugar? (b) Kan madisturbo nin sarong kadaklan an pagsosolo nia, ano an nagin reaksion ni Jesus, asin taano?\n9 Napahirong asikasohon an espirituwal na mga pangangaipo. An salaysay sa Marcos 6:30-34 nagpapaheling kun ano an nagpahiro ki Jesus orog kisa sa ano pa man na ipahayag an saiyang pagkaherak. Imahinara an eksena. Ogmahon an mga apostol, ta bago pa sana nindang matapos an mahiwas na paghuhulit. Nagbuelta sinda ki Jesus asin galagang ibinareta an gabos na naheling asin nadangog ninda. Alagad nagtiripon an sarong dakulang kadaklan, kaya si Jesus asin an saiyang mga apostol mayo na nin oras dawa sa pagkakan. Pirmeng mapagmasid, narisa ni Jesus na pagal na an mga apostol. “Madia, kamo mismo, na pribado, sa sarong puerang lugar asin magpahingalo kamo nin kadikit,” sabi nia sa sainda. Pagkasakay sa baroto, naglayag sinda paibong sa amihanan na poro kan Dagat nin Galilea pasiring sa sarong toninong na lugar. Alagad naheling kan kadaklan an paghale ninda. Nabaretaan man iyan nin iba. An gabos na ini nagdalagan sa kahalabaan kan baybayon sa amihanan asin naenotan pa an baroto na nakaabot sa ibong!\n10 Naaburido daw si Jesus na nadisturbo an pagsosolo nia? Dai nanggad! Napahiro an puso nia kan maheling an kadaklan na ini, na rinibo, na naghahalat sa saiya. Isinurat ni Marcos: “Naheling nia an sarong dakulang kadaklan, alagad ta sia napahiro nin pagkaherak sa sainda, ta garo sinda mga karnero na mayo nin pastor. Asin sia nagpoon na magtokdo sa sainda nin balakid na bagay.” An pagheling ni Jesus sa mga tawong ini mga indibiduwal na may espirituwal na mga pangangaipo. Garo sinda mga karnerong nagkakaralagalag nin daing maginibo, na mayo nin pastor na magiya o maprotehir sa sainda. Aram ni Jesus na an ordinaryong mga tawo pinabayaan kan daing pusong mga namomoon sa relihion, na dapat kutana may pagmakolog na mga pastor. (Juan 7:47-49) Naherak sia sa mga tawo, kaya pinonan nia sindang tokdoan “manongod sa kahadean nin Dios.” (Lucas 9:11) Mangnoha na si Jesus napahiro nin pagkaherak sa mga tawo bago pa man maheling an reaksion ninda sa itotokdo nia. Sa ibang pagtaram, an mapagpadangat na pagkaludok, bakong resulta kan pagtotokdo nia sa kadaklan, kundi motibo kan paggibo nia kaiyan.\n“Inunat nia an saiyang takyag asin dinuotan sia”\n11, 12. (a) Ano an pagheling sa mga leproso kaidtong mga panahon kan Biblia, alagad ano an reaksion ni Jesus kan dolokon sia nin sarong lalaki na “pano nin lepra”? (b) Ano an puedeng nagin epekto sa leproso kan pagduot ni Jesus, asin paano ini iiniilustrar kan nagin eksperyensia nin sarong doktor?\n11 Napahirong pagianon an pagdusa. An mga tawong manlaenlaen an kamatean nakarisa na si Jesus may pagkaludok, kaya nadagka sindang rumani sa saiya. Ini nangorognang risang-risa kan si Jesus, na sinusundan nin mga kadaklan, dolokon nin sarong lalaki na “pano nin lepra.” (Lucas 5:12) Kan mga panahon kan Biblia, an mga leproso ikinakuarentena tangani na dai maolakitan an iba. (Bilang 5:1-4) Minsan siring, pag-abot nin panahon, pinalakop nin mga namomoon na rabi an daing pusong punto de vista sa lepra asin ipinaotob an sadiri nindang mapan-aping mga reglamento. * Pero, mangnoha kun ano an reaksion ni Jesus sa leproso: “May nagdolok man sa saiya na sarong leproso, na nakikimaherak sa saiya na nakaluhod pa ngani, na an sabi sa saiya: ‘Kun boot mo sana, mapalilinig mo ako.’ Huli kaiyan sia napahiro nin pagkaherak, asin inunat nia an saiyang takyag asin dinuotan sia, asin sinabi sa saiya: ‘Boot ko. Luminig ka.’ Asin an lepra tolos na nahale sa saiya.” (Marcos 1:40-42) Aram ni Jesus na dawa an pagigin yaon duman kan leproso bakong tama. Pero, imbes na pahaleon sia, napahirong marhay si Jesus kaya ginibo nia an sarong bagay na dai lamang pepensaron. Dinuotan sia ni Jesus!\n12 Naiimahinar daw nindo kun ano an kahulogan kan pagduot na idto para sa leproso? Sa pag-ilustrar, estudyare an sarong eksperyensia. Si Dr. Paul Brand, sarong espesyalista sa lepra, nagsasaysay manongod sa sarong leproso na binolong nia sa India. Durante kan pag-eksamin, ibinugtak kan doktor an kamot nia sa abaga kan leproso asin ipinaliwanag, paagi sa sarong interprete, an pagbolong na kaipuhan kan tawo. Bigla na sana, naghibi an leproso. “Ano may nasabi akong sala?” an hapot kan doktor. Hinapot kan interprete an hoben na lalaki sa lenguahe kaini asin sinabi: “Mayo po, doktor. Sabi nia naghihibi sia ta inakbayan mo sia. Sagkod ngonyan na nagdigdi sia mayo nin siisay man na nagduot sa saiya sa laog nin dakol na taon.” Para sa leproso na nagdolok ki Jesus, mas dakula pa ngani an nagin kahulogan kan pagduot sa saiya. Pagkatapos kan sarong beses na pagduot na idto, mayo na an helang na dahelan kan saiyang pagigin isinikwal!\n13, 14. (a) Anong prosisyon an nasabatan ni Jesus kan padangadang sia sa siudad nin Nain, asin taano ini ta mamondoon nanggad na situwasyon? (b) An pagkaludok ni Jesus nagpahiro sa saiya na gumibo nin anong aksion para sa babaeng balo na taga Nain?\n13 Napahirong haleon an kamondoan. Si Jesus napahirong gayo kan kamondoan nin iba. Estudyare, halimbawa, an salaysay sa Lucas 7:11-15. Nangyari iyan kan, kaidtong mga kabangaan kan saiyang ministeryo, nagdadangadang si Jesus sa luwas kan siudad nin Nain sa Galilea. Kan harani na si Jesus sa tata kan siudad, nasabatan nia an prosisyon sa gadan. Makaturotriste nanggad an mga kamugtakan. Nagadan an sarong hoben na lalaki na solong aki, asin balo na an ina. Bago kaini, posibleng marhay na nakaiba na sa siring na prosisyon an ina—an lobong kan saiyang agom. Ngonyan naman aki nia an ilinolobong, na tibaad iyo sanang nagsusustento sa saiya. Tibaad kaiba sa kadaklan na kaiba nia an dagdag na mga nakikimondo na nananangis asin an mga musikero na nagtutugtog nin mamondong mga melodiya. (Jeremias 9:17, 18; Mateo 9:23) Minsan siring, napaturuhok si Jesus sa inang nagmomondo nin makuri, na daing duda na naglalakaw harani sa andas na duman nakahutad an bangkay kan saiyang aki.\n14 Si Jesus “napahiro nin pagkaherak” sa inang nagadanan. Sa tonong nakapakokosog liwat sa boot, sinabi nia digdi: “Ontok na sa pagtangis.” Dawa dai inagda, sia nagdolok asin dinuotan nia an andas. Puminondo an nagbuburulig—asin tibaad an iba pa sa kadaklan. Sa boses na may autoridad, kinaolay ni Jesus an bangkay: “Hoben na lalaki, ako nagsasabi sa saimo, Bangon!” Ano an suminunod na nangyari? “An gadan nagbangon asin nagpoon na magtaram” na garo baga pinukaw sa nanok na torog! Dangan kasunod an nakapupukaw nanggad sa boot na deklarasyon: ‘Asin itinao sia ni Jesus sa saiyang ina.’\n15. (a) An mga salaysay kan Biblia manongod sa bagay na si Jesus napahiro nin pagkaherak nagpapaheling nin anong koneksion kan pagkaludok asin aksion? (b) Paano niato maaarog si Jesus sa bagay na ini?\n15 Ano an nanonodan niato sa mga salaysay na ini? Sa kada kaso, mangnoha an koneksion kan pagkaludok asin aksion. Dai kaya ni Jesus na paghelingon an mamondong kamugtakan nin iba na dai sia napahihiro nin pagkaherak, asin dai nia kayang mamatean an siring na pagkaludok na dai nia iyan ginigibohan nin aksion. Paano niato maaarog an saiyang halimbawa? Bilang mga Kristiano, obligasyon niato na ihulit an maogmang bareta asin gumibo nin mga disipulo. Sa pangenot, minomotibar kita nin pagkamoot sa Dios. Pero, girumdomon man niato na ini gibohon na nagkakaipo nin pagkaludok. Kun may empatiya kita sa mga tawo kapareho ni Jesus, pahihiroon kita kan satong puso na gibohon an bilog niatong makakaya na ipaabot sa sainda an maogmang bareta. (Mateo 22:37-39) Kumusta man an pagpaheling nin pagkaludok sa mga kapagtubod na nagdudusa o nagmomondo? Dai niato kaya na milagrosong paomayan an pisikal na pagdusa o buhayon an mga gadan. Minsan siring, makakapaheling kita nin pagkaludok paagi sa pagsadiring kabotan na ipahayag an satong pagmakolog o tumao nin tamang tabang na praktikal.—Efeso 4:32.\n“Ama, Patawada Sinda”\n16. Paano risang-risa an pagigin andam ni Jesus na magpatawad dawa kan sia nasa hariging pasakitan?\n16 Ipinabanaag ni Jesus sa sangkap na paagi an pagkamoot kan saiyang Ama sa saro pang importanteng paagi—sia “andam na magpatawad.” (Salmo 86:5) An pagigin andam na ini risang-risa dawa kan sia nasa hariging pasakitan. Nag-aagi nin makasusupog na kagadanan, na ipinako an saiyang mga kamot asin bitis, ano an sinabi ni Jesus? Nagkurahaw daw sia ki Jehova na padusahan an mga magadan sa saiya? Al kontraryo, kabilang sa ultimong mga tataramon ni Jesus an: “Ama, patawada sinda, huli ta dai ninda naaaraman an saindang ginigibo.”—Lucas 23:34. *\n17-19. Sa anong mga paagi ipinaheling ni Jesus na pinatawad nia si apostol Pedro sa pagdehar sa Saiya nin tolong beses?\n17 Seguro an mas nakapupukaw pa ngani sa boot na halimbawa kan pagpatawad ni Jesus maheheling sa paagi nin pagtratar nia ki apostol Pedro. Mayo nin duda na si Jesus namomotan na marhay ni Pedro. Kan Nisan 14, an ultimong banggi kan buhay ni Jesus, sinabihan sia ni Pedro: “Kagurangnan, andam akong umiba sa saimo sa bilanggoan sagkod sa kagadanan.” Pero, pakalihis sana nin pirang oras, tolong beses na dineharan ni Pedro na midbid ngani nia si Jesus! Sinasabi sa sato kan Biblia an nangyari kan sinasabi ni Pedro an ikatolo niang pagdehar: “An Kagurangnan suminalingoy asin hineling si Pedro.” Dai na kayang pasanon an gabat kan saiyang kasalan, si Pedro “nagluwas asin nagtangis nin mapait.” Kan magadan si Jesus sa huri kan aldaw na idto, seguro inisip-isip kan apostol, ‘Pinatawad daw ako kan sakong Kagurangnan?’—Lucas 22:33, 61, 62.\n18 Dai kinaipuhan na maghalat nin haloy si Pedro para sa simbag. Si Jesus binuhay liwat kan aga nin Nisan 16, asin minalataw na kan aldaw man sanang idto, sinongko nia nin personal si Pedro. (Lucas 24:34; 1 Corinto 15:4-8) Taano ta tinawan ni Jesus nin siring kaespesyal na atension an apostol na mapuersang marhay na nagdehar sa Saiya? Tibaad boot ni Jesus na aseguraron an nagsolsol na si Pedro na sia namomotan pa man giraray asin pinahahalagahan kan saiyang Kagurangnan. Alagad labi pa ngani dian an ginibo ni Jesus tanganing maasegurar giraray si Pedro.\n19 Paghaloyhaloy, nagpaheling si Jesus sa mga disipulo sa Dagat nin Galilea. Sa okasyon na ini, tolong beses na hinapot ni Jesus si Pedro (na tolong beses na dineharan an saiyang Kagurangnan) manongod sa pagkamoot sa saiya ni Pedro. Pakatapos kan ikatolong beses, nagsimbag si Pedro: “Kagurangnan, ika nakakaisi kan gabos na bagay; ika nakakaisi na ako may kapadangatan sa saimo.” Tunay nanggad, si Jesus, na nakakabasa nin puso, biyong nakaaaram kan pagkamoot asin kapadangatan sa saiya ni Pedro. Pero, si Pedro tinawan ni Jesus nin oportunidad na kompirmaron an saiyang pagkamoot. Labi pa dian, isinugo ni Jesus si Pedro na ‘pasabsabon’ asin “pastoran” an Saiyang ‘saradit na karnero.’ (Juan 21:15-17) Bago kaini, iinasignar si Pedro na maghulit. (Lucas 5:10) Alagad ngonyan, sa pambihirang pagpaheling nin pagtitiwala, tinawan pa sia ni Jesus nin magabat na paninimbagan—atamanon an mga magigin parasunod ni Cristo. Dai nahaloy pagkatapos, si Pedro tinawan ni Jesus nin prominenteng papel sa aktibidad kan mga disipulo. (Gibo 2:1-41) Segurado na kanigoan an pakaginhawa ni Pedro na maaraman na sia pinatawad ni Jesus asin pinagtitiwalaan pa man giraray!\nAram daw Nindo “an Pagkamoot kan Cristo”?\n20, 21. Paano niato lubos na ‘maaaraman an pagkamoot kan Cristo’?\n20 Totoo nanggad, magayonon an pagkaladawan kan Tataramon ni Jehova sa pagkamoot kan Cristo. Pero, ano an maninigong magin balos niato sa pagkamoot ni Jesus? Sinasadol kita kan Biblia na ‘aramon an pagkamoot kan Cristo na minalampas sa kaaraman.’ (Efeso 3:19) Arog kan naheling niato, an mga salaysay kan Ebanghelyo sa buhay asin ministeryo ni Jesus dakol an itinotokdo sa sato manongod sa pagkamoot ni Cristo. Minsan siring, an kalabot sa lubos na ‘pakaaram kan pagkamoot kan Cristo’ bako sanang pakaaram kan sinasabi kan Biblia manongod sa saiya.\n21 An termino sa Griego na trinadusir na “maaraman” nangangahulogan maaraman “sa paaging isinasagibo, paagi sa pakaeksperyensia.” Kun kita nagpapaheling nin pagkamoot arog kan ginibo ni Jesus—na daing kaimotan na isinasakripisyo an satong sadiri para sa iba, may pagkaludok na inaasikaso an saindang mga pangangaipo, pinatatawad sinda gikan sa satong puso—sa panahon na iyan tunay na masasabotan niato an saiyang mga saboot. Sa paaging ini, paagi sa pakaeksperyensia satuyang ‘naaaraman an pagkamoot kan Cristo na minalampas sa kaaraman.’ Asin nungka niatong paglingawan na mientras na mas nagigin arog kita ni Cristo, mas mapaparani man kita sa saro na inarog ni Jesus sa sangkap na paagi, an satong mamomoton na Dios, si Jehova.\n^ par. 11 Sinabi kan mga reglamento nin mga rabi na mayo nin maninigong maparani sa sarong leproso sa distansiang apat na sokol sa siko (mga 1.8 metros). Alagad kun may doros, an leproso dapat na kisuerra 100 na sokol sa siko (mga 45 metros) an rayo. An Midrash Rabbah may isinasaysay na sarong rabi na nagtatago sa mga leproso asin saro pa na ginagapo an mga leproso tanganing dai sinda makarani. Sa siring, aram nin mga leproso kun gurano kakolog sa boot na haboan nin iba asin kun ano an namamatean kun dinedespresyar saka isinisikwal.\n^ par. 16 An enot na kabtang kan Lucas 23:34 mayo sa nagkapirang suanoy na manuskrito. Minsan siring, huling an mga tataramon na ini yaon sa dakol na iba pang masasarigan na manuskrito, iyan iiniba sa New World Translation asin sa balakid na ibang traduksion. Malinaw na an boot sabihon ni Jesus an mga soldados na Romano na nagpako sa saiya. Dai ninda aram an saindang ginigibo, ta dai ninda aram kun siisay talaga si Jesus. Siempre, an mga namomoon sa relihion na nagsutsut kan paggadan na idto mas kulpableng marhay, ta sinda naghiro na may pakaaram asin maraot an intension. Para sa dakol sa sainda, dai na puede an kapatawadan.—Juan 11:45-53.\nMateo 9:35-38 Sa anong mahalagang paagi nagpaheling si Jesus nin pagkaherak, o pagkaludok, asin ano an maninigong magin epekto kaini sa sato?\nJuan 13:34, 35 Taano ta importante na ipabanaag niato an pagkamoot kan Cristo?\nRoma 15:1-6 Paano niato maaarog an daing kaimotan na nasa isip na aktitud ni Cristo?\n2 Corinto 5:14, 15 An pag-apresyar sa pantubos maninigo na magkaigwa nin anong epekto sa satong punto de vista, mga pasohan, asin pamumuhay?\nIgwa kita nin dai gayong risang kaiwal na puwedeng makapaluya sa satong pagigin mapagsakripisyo. Sa artikulong ini, maaaraman ta kun ano an kaiwal na iyan asin ipapahiling sa sato kun paano ta magagamit an Bibliya tanganing mapaglabanan iyan.


Gadan na tataramon - Wikipedia\nGadan na tataramon\nSi Dolly Pentreath, segun sa kaugalian pigtuturing na an huring mataliong katutubong parataram kan tataramon na Cornish,[nangangaipo nin toltolan] sa sarong ladawang pig-ukit na inilathala kadtong 1781\nAn tolong huring parataram kan Magati Ke\nSa linggwistika, nangyayari an pagkagadan kan tataramon pag nawara na an ultimong parataram kan tataramon na ini. Alagad, sinasabi kan ibang linggwista na an sarong lenggwahe gadan na dawa may buruhay pang mga parataram kaini kun an mga natatadang mga gurang na ini dai na ninda ginagamit an saindang tataramon sa komunikasyon. Sa paghunat kan kahulogan, siring man sinasabi na "napuho' na an tataramon" kun dai na bisto ngani an lenggwahe bako sana kan dating parataram kaini kundi mga nag'arog sa pagtaram kaini. An inaapod man na Linguicide,, iyo an kagadanan kan sarong tataramon huli sa mga pangyayaring natural (arog kan lakopan na pagbaha sa bilog na komunidad asin napara an habitantes) o huli sa makuring kariribokan sa politika. An saro pa iyo an inaapod na Nalalangtoban, na sarong "paghamil" kan sarong tataramon kan sarong dominanteng lenggwahe.\nKinua sa "https://bcl.wikipedia.org/w/index.php?title=Gadan_na_tataramon&oldid=192303"\nHuring binago an pahinang ini kaitong 20 Hunyo 2020, alas 02:53.


An Nagtataram na Asno ni Balaam | Mga Leksiyon sa Bibliya Para sa mga Aki\nHaros 40 taon nang nasa kaawagan an mga Israelita. Dakul na sindang nadaog na makukusog na siyudad. Nagkakampo na sinda ngunyan sa kapatagan nin Moab sa sirangan kan Salog nin Jordan asin handa na sindang lumaog sa Dagang Panuga. Natakot an hadi kan Moab na si Balak dahil ’baad masakop sinda kan mga Israelita. Kaya ipinaapod niya an lalaking si Balaam para magduman sa Moab tanganing sumpaon an mga Israelita, o magtaram na may maraot na mangyayari sainda.\nPero sinabihan ni Jehova si Balaam: ‘Dai mo dapat pagsumpaon an mga Israelita.’ Kaya dai nagduman sa Moab si Balaam. Ipinaapod giraray siya ni Hading Balak asin pinangakuan na itatao saiya an ano man na hagadon niya. Habo pa man giraray mag-iba ni Balaam. Dangan sinabi nin Diyos: ‘Puwede kang magduman, pero an sasabihon ko sana saimo an dapat mong sabihon.’\nNaglunad si Balaam sa saiyang asno asin nagduman sa Moab. Plinano niyang sumpaon an mga Israelita, dawa sinabihan na siya ni Jehova na dai iyan paggibuhon. Tulong beses na nagpahiling sa tinampo an anghel ni Jehova. Dai nahihiling ni Balaam an anghel, pero nahihiling iyan kan saiyang asno. Kan inot, luminiko an asno parayo sa tinampo. Sunod, suminûsô iyan sa kudal na gapo, kaya naipit duman su bitis ni Balaam. Kan huri, luminuko an asno sa tahaw kan tinampo. Sa kada pagkakataon na iyan, pigparapakol ni Balaam an asno.\nPagkatapos kan ikatulong pagkakataon, pinataram ni Jehova an asno. Hinapot kan asno si Balaam: ‘Ta’no ta pigpaparapakol mo ako?’ Nagsimbag si Balaam: ‘Piggigibo mo kaya akong garo kapay. Kun may espada lang ako, tinigbak taka na.’ Nagsabi an asno: ‘Dakul na taon ka na bagang nagsasakay sako. Dati ko na daw ining piggigibo saimo?’\nDangan pinangyari ni Jehova na mahiling ni Balaam su anghel. Sinabi kan anghel: ‘Pinatanidan ka na ni Jehova na dai mo pagsumpaon an Israel.’ Nagsabi si Balaam: ‘Sala an ginibo ko. Mauli na ako.’ Pero sinabi kan anghel: ‘Puwede kang magduman sa Moab, pero an ipinapasabi sana ni Jehova an sasabihon mo.’\nNakanuod daw si Balaam nin leksiyon? Dai. Pagkatapos kaiyan, susumpaon kutana ni Balaam an Israel. Tulong beses ining nangyari pero dai niya nagigibo. Sa kada pagkakataon kaya, binabaliktad ni Jehova an pangyayari tanganing mabendisyunan ni Balaam an Israel. Pag-abot nin panahon, sinalakay kan mga Israelita an Moab, asin nagadan si Balaam. Bako daw na marahay kutana kun sa puon pa sana nagdangog na si Balaam ki Jehova?\n“Mag-ingat sa gabos na klase nin kahanaban, huli ta maski dakul an pagsadiri nin sarong tawo, dai siya kaiyan matatawan nin buhay.”—Lucas 12:15\nMga Hapot: Taano ta nagduman si Balaam sa Moab? Ano an nangyari kan paduman siya?\nBilang 22:1–24:25; 31:8; Nehemias 13:2; 2 Pedro 2:15, 16; Judas 11


Si Almirante Isoroku Yamamoto\nSi Isoroku Yamamoto (山本 五十六, Yamamoto Isoroku?, 4 Abril 1884 – 18 Abril 1943) iyo an Poon na Komandanteng Pandagat na namamayo kan nagputok an Ikaduwang Gerang Pankinaban.\nNamundag siya sa Nagaoka, prefectura kan Niigata. An ama niya iyo si Sadayoshi Takano (高野 貞吉, Sadayoshi Takano?). An ngaran na "Isoroku" boot sabihon sa antigong Hapon "56" ta siya namundag ngane kan an ama niya nag'eedad nang 56.\nSiya nagklase sa Akademya Pandagat kan Etajima (Hiroshima) kan 1901 asin nagtapos kan 1904. Kan 1905, durante kan gera ruso-hapon siya nakadamay ta direkta siyang yaon sa sagupaan kan Tsushima laban sa Flota Baltika kan Ruso. Igdi sa sagupaan na ini, naputolan siyang duwang moro. Bago kaini, siya natoka sa iba-ibang bapor sa Dagat Pasipiko.\nSiya an almirante asin arkitekto sa paglusob sa Pearl Harbor kan Des. 7, 1941.\nSiya nagadan kan Abril 18, 1943 kan an saiyang nasasakayan na eroplano, sarong transport, an T1-323, nasabat asin napa'asak-asakan nin paputok sa masinggan ni Primer teniente Rex T. Barber asin an eroplano diretsong nagbulasok na nagsusulo. Si Yamamoto may tama sa abaga asin sarong bala naglaog sa salang asin luminagbas sa mata. Kuta an tuyo niya iyo an pagbisita kan mga kamugtakan sa Habagatan Pasipiko apesar kan mga patanid saiya kan mga sakop niyang tauhan na dai na magruta duman ta delikado asin maabangan kan mga Amerikano. Totoong masusukit an ruta niya sa paglayog ta nabagat asin nabuyagyag an mga mensahe kan Hapon dapit kan saiyang pagpasiring sa Pasipiko. Naglagpak an saiyang nasakayan na eroplano sa Islang Solomon.\nAn pangyaring ini dakulang ikinaluya nin boot kan Hapon asin dai na ngani ngona ipinaisi sa publiko an saiyang pagkagadan.\n↑ http://ww2db.com/person_bio.php?person_id=1 Kinua 15-12-16\n↑ http://militaryhistory.about.com/od/naval/p/Yamamoto.htm Kinua 15-12-16\nPinaghugot gikan sa "https://bcl.wikipedia.org/w/index.php?title=Isoroku_Yamamoto&oldid=162451"\nLast edited on 14 Desyembre 2016, at 23:30